Kajian Bangkai Penguin : Bagaimana Penguin yang sudah mati mengurai di Antartika?

Bagi memahami bagaimana bangkai penguin mereput ketika cuaca ekstrem Antartika, Dr. Heo Chong Chin, pakar entomologi forensik dari Fakulti Perubatan, Universiti Teknologi MARA telah menyertai satu ekspedisi tajaan Yayasan Penyelidikan Antartik Sultan Mizan (YPASM) untuk Stesen King Sejong (stesen penyelidikan Antartika milik kerajaan Korea Selatan), Semenanjung Barton, Pulau King George, Antartika pada 16 Disember 2019 hingga 8 Januari 2020. Perjalanan ini bermula dari Kuala Lumpur, kemudian Punta Arenas (sebuah bandar di wilayah paling selatan Chile) dan akhirnya ke Semenanjung Antartika, iaitu menghampiri 1,000 km dari benua Amerika Selatan.

Semasa ekspedisi itu, Dr. Heo telah melawat koloni penguin di ASPA 171 (Kawasan Perlindungan Khas Antartika 171) dan beliau telah mengumpul sampel bangkai-bangkai penguin termasuklah swab, tanah, dan tulang-tulang penguin. Tujuan pengumpulan sampel-sampel ini adalah untuk penganalisaan mikrobiologi (bakteria, kulat, protozoa, virus), kimia tanah, dan kajian ketumpatan tulang.

Penyelidikan kolaboratif inter-disiplin ini telah melibatkan penyelidik-penyelidik merentas jabatan dan universiti yang berbeza di negara ini. Penyelidik bersama dalam projek ini ialah Prof. Dr. Jamal Hussaini (ahli mikrobiologi perubatan, Fakulti Perubatan, UiTM), En. Mohd Hafizi Mahmud (juru radiografi perubatan, Fakulti Sains Kesihatan, UiTM), Dr. Lucas Low Van Lun (pakar genetik, Pusat Penyelidikan dan Penyakit Berjangkit Tropika (TIDREC), Universiti Malaya) dan Dr. Siti Sofo Ismail (ahli kimia tanah, Jabatan Sains Kimia, Universiti Malaysia Terengganu). Seorang pelajar doktor falsafah turut diambil bersama menerusi projek ini dan ketika ini sedang menganalisis keputusan-keputusan daripada sampel-sampel biologi tersebut.

Matlamat utama penyelidikan ini adalah untuk memahami bagaimana bangkai penguin terurai dalam persekitaran Antartika. Pasukan penyelidik bertekad untuk mengenal pasti jenis bakteria dan arthropoda (e.i. nekrobiom) yang terlibat dalam proses penguraian bangkai penguin, apakah perubahan yang berlaku kepada nutrient tanah (e.g., nitrat, fosfat, ammonium, dll) di bawah bangkai penguin, dan bagaimana ketumpatan tulang penguin berubah dari semasa ke semasa di Antartika. Persoalan kajian ini amat penting dalam memahami bagaimana kitaran nutrien berlaku dalam persekitaran yang ekstrem di Antartika. Banyak planet lain (e.g., Marikh) mungkin mempunyai keadaan yang agak serupa seperti Antartika (i.e., suhu sejuk dan kering). Oleh itu, Antartika merupakan makmal semula jadi yang ideal untuk kajian simulasi lapangan tentang planet-planet lain dalam sistem suria kita.

Sepanjang tiga minggu kerja lapangan, sebanyak 25 bangkai penguin telah dikesan oleh Dr. Heo dan telah dibawa pulang ke Malaysia. Pada masa ini, sampel-sampel itu disimpan di Institut Bioteknologi Molekul dan Perubatan (IMMB), Fakulti Perubatan, UiTM kampus Sungai Buloh. Bangkai penguin terdiri daripada dua spesies iaitu penguin Gentoo (Pygoscelis papua) dan penguin Chinstrap (Pygoscelis antarticus). Terdapat dua peringkat penguraian penguin telah perhatikan:- peringkat segar dan peringkat kering/ peringkat kekal. Kebanyakan bangkai penguin ialah penguin dewasa diikuti oleh anak penguin. Punca kematian penguin yang utamanya disebabkan pemangsa semulajadi mereka seperti skua, petrel gergasi, dan anjing laut.

Dr. Heo sangat berterima kasih kepada Ketua Stesen King Sejong, Dr. Hung Jung-Kuk, dan rakan kerjasamanya, Dr. Lee Won Young (seorang penyelidik berkenaan penguin) atas bantuan dan layanan yang diberikan sepanjang penginapan. Tindakan seterusnya adalah untuk membina hubungan kerjasama yang lebih erat dalam penyelidikan saintifik antara Malaysia dan Korea Polar Research Institute (KOPRI). Dr. Heo dan rakan-rakan penyelidiknya menghargai peluang yang diberikan oleh Yayasan Penyelidikan Antartika Sultan Mizan (YPASM) untuk menjalankan kajian di Antartika dan besar harapan semoga hasil kajian ini dapat memberi manfaat kepada manusia dan komuniti saintifik secara amnya.

DR. HEO CHONG CHIN

PAKAR ENTOMOLOGI FORENSIK FAKULTI PERUBATAN,

UNIVERSITI TEKNOLOGI MARA (UiTM)


Kisah menarik wujudnya cabang Teori Graf dalam Matematik!

Di Malaysia, topik Teori Graf masih belum diperkenalkan di peringkat sekolah sehinggalah pada tahun 2020. Rangkaian dalam Teori Graf telah dimasukkan sebagai satu topik dalam silibus Matematik KSSM Tingkatan 4 bawah bidang pembelajaran sukatan dan geometri.

Saya agak terkejut apabila satu topik yang baru saya belajar di peringkat Ijazah dalam bidang Matematik dahulu, sudah diperkenalkan pada adik-adik di peringkat sekolah sekarang. Sewaktu peringkat ijazah itupun, subjek ini diambil mengikut pilihan pelajar dan bukannya satu keperluan.

Mantap adik-adik sekarang. Advanced! Adalah satu kelebihan apabila adik-adik diperkenalkan kepada topik ini dengan lebih awal sebenarnya.

Bagi adik-adik sesi persekolahan tahun 2020 dan 2021, mesti tertanya-tanya jugakan, “Apa itu Teori Graf?” “Kenapa perlu belajar?”, “Ala, pasal garis dan bucu saja.” Kan? Ke tak? Haha (gelak hambar).

Sebenarnya, di sebalik topik ini, terdapat satu sejarah yang panjang dan menarik tentang bagaimana terhasilnya topik atau cabang ini dalam Matematik. Daripada satu masalah, kemudian penyelesaiannya telah menjadi solusi yang diaplikasikan dalam kehidupan manusia dalam pelbagai perkara sehinggalah ke saat ini.

Sejarah terciptanya Teori Graf tercatat pada kurun ke-18 apabila Sir Leonhard Euler mengkaji tentang satu masalah yang berlaku di tapak rekreasi Konigsberg, bandar Prussia. Masalah ini terkenal dengan nama ‘Königsberg Bridge Problem’.

Diceritakan bahawa masyarakat di situ sering memanfaatkan masa petang mereka dengan bersiar-siar sekitar bandar mereka yang cantik. Bandar ini mempunyai empat kawasan yang dipisahkan dengan sungai Pregel. Kawasan-kawasan ini dihubungkan dengan tujuh jambatan; ‘Blacksmith’s bridge’, ‘Connecting bridge’, ‘High bridge’, ‘Green bridge’, ‘Honey bridge’, ‘Merchant’s bridge’, dan ‘Wooden bridge’.

Masalah yang ditimbulkan oleh masyarakat ketika itu ialah, boleh ke untuk mereka bermula di mana-mana antara empat kawasan itu, kemudian melalui setiap jambatan sebanyak sekali sahaja dan kembali ke titik asal?

Kemudiannya, masalah ini disampaikan kepada Euler. Mengikut pengkaji, bagaimana Euler mengetahui permasalahan ini pada awalnya tidak diketahui dengan tepat. Tetapi, mereka menemui beberapa surat daripada koleksi arkib di Akademi Sains St Petersburg yang menunjukkan beberapa bukti perbincangan mengenai permasalahan ini antara Euler dan Kuhn, seorang profesor Matematik tempatan, dan komunikasi tersebut dibantu oleh seorang orang tengah iaitu Ehler, yang merupakan Datuk Bandar ketika itu.

Pada tahun 1735, dikatakan bahawa Euler membentangkan solusi kepada masalah ini dengan pernyataan masalah berikut : “Apa sahaja penyusunan dan pembahagian sungai tersebut, dan berapa pun jambatan yang digunakan, boleh ke seseorang melalui setiap satu jambatan hanya sekali sahaja?”

Pada tahun 1736, Euler menulis solusinya dalam satu kertas bertajuk ‘Solutio problematis ad geometriam situs pertinentis’ dan rajah di bawah telah muncul dalam kertas tersebut.

Mengikut catatan satu kajian, biarpun kertas ini bertarikh pada tahun 1736, tetapi belum diterbitkan sehinggalah tahun 1741, yang kemudiannya dikeluarkan semula dalam edisi terbaru yang baru muncul pada tahun 1752.

Dalam menyelesaikan masalah ini, Euler mempercayai bahawa wujudnya kaitan dengan geometri. Tetapi, geometri yang dimaksudkan bukanlah konsep yang telah ditemui dan diperkenalkan ketika zamannya yang melibatkan ukuran dan pengiraan. Tetapi, Euler mengaitkan masalah ini dengan konsep geometri yang pernah disebut oleh Leibniz, iaitu ‘Geometry of Position’.

Dalam kertasnya itu, Euler menyebut bahawa bidang ini hanyalah melibatkan penentuan posisi dan ciri-ciri, tanpa melibatkan jarak, mahupun sebarang pengiraan. Kemudian, Euler telah mengeluarkan teorem yng membawa kepada cabang Teori Graf.

Secara asasnya, cabang ini mengajar kita mengenai sebuah graf yang terdiri daripada set bucu (atau nod) yang terhingga dan satu set garis tepi. Setiap garis tepi mempunyai satu atau dua bucu yang dikaitkan dengannya, dipanggilnya titik akhir(endpoint). Garis tepi itu menghubungkan titik-titik akhirnya.

Kurang lebih seratus tahun setelah lahirnya tulisan Euler, tidak berlaku sebarang perkembangan pada teori graf sehinggalah pada tahun 1874, G.R. Kirchoff dikatakan berhasil mengembangkan teori pohon yang digunakan dalam persoalan jaringan listrik. Sepuluh tahun kemudian, A. Coyley menggunakan konsep pohon ini untuk menjelaskn permasalahan kimia yang melibatkan hidrokarbon.

Pada tahun 1859, teori graf dikaitkan dengan sebuah permainan yang memerlukan kepada pencarian laluan melalui sisi-sisi dari dodecahedron sehingga tiap kota dari 20 kota terkenal dunia yang ada dapat dilalui tepat hanya satu kali. Namun, tiada seorangpun yang berjaya menyelesaikannya.

Pada tahun 1920, hasil-hasil pemikiran para ahli matematik tentang teori graf telah dibukukan dan diterbitkan pada tahun 1936. Buku ini dianggap sebagai buku pertama tentang cabang ilmu matematik ini.

Kemudian, penggunaan teori graf ini terus berkembang dalam permasalahan yang melibatkan jaringan dan titik-titik yang disambungkan. Sejumlah besar kajian telah dijalankan, ribuan artikel telah diterbitkan dan buku-buku mengenai teori graf juga sudah banyak di pasaran berikutan perkembangan semasa yang memperlihatkan kegunaan cabang ini amat penting dalam pembangunan Negara seperti industri digital dan pengangkutan.

Fuh! Menarikkan!

Bila tenung semula permulaan kisah permasalahan jambatan Konigsberg yang dibangkitkan, dapat dilihat bagaimana bijaknya cara fikir ahli masyarakat dan hebatnya sikap inkuiri mereka sehinggakan masalah sebegitu terus dibawa dan diterjemahkan kepada pakar dalam bidangnya untuk menyelesaikannya. Kemudian, sekecil-kecil masalah itu telah menjadi punca sumbangan ilmu yang bermanfaat sehinggalah ke generasi kini.

Patutlah Allah berulang kali sebut dalam Al-Quran supaya manusia itu memerhati dan berfikir kerana dalam dua tindakan inilah akan menghasilkan solusi kepada masalah kehidupan, baik di dunia apatah lagi akhirat.

Sebenarnya keadaan ini tidaklah baru kerana hakikat kewujudan setiap ilmu di dunia ini adalah bermula dengan sikap memerhati dan inkuiri manusia-manusia terdahulu yang membawa kepada pengkajian demi pengkajian sehingga terhasillah ilmu-ilmu yang kita pelajari sekarang. Bagi ilmuwan-ilmuwan Islam, Al-Quran dan Hadis menjadi sumber utama pengkajian bagi setiap ilmu. Manakala, ilmuwan-ilmuwan dalam tamadun bukan Arab juga menghasilkan ilmu dan pandangan daripada cara yang sama dan meletakkan kebenaran serta aspek ketuhanan sebagai paksinya.

Keadaan ini terus diwarisi oleh generasi-generasi setelah itu merentas tamadun dan benua sehingga dunia dimajukan dan disesuaikan dengan perubahan keadaan semasa manusia.

Di penghujungnya, hakikat utama yang perlu kita sedar bahawa semua ini merupakan cebisan ilmu Allah yang begitu luas tanpa bertepi sehinggakan Allah sebut dalam Al-Quran bahawa ilmu-Nya ini takkan pernah habis ditulis walaupun semua pohon di bumi dan air di lautan-lautan menjadi tinta (dakwat).

Subhanallah!

Sesungguhnya selagi manusia itu berfikir, selagi itulah akan tersingkap ilmu-Nya dengan izin-Nya untuk dipelajari dan diambil iktibar oleh semua makhluk.

Firman Allah dalam Surah Al-Jasiyah ayat 13 yang bermaksud,

“Dan Dia menundukkan apa yang ada di langit dan apa yang ada di bumi untukmu semuanya (sebagai rahmat) dari-Nya. Sungguh, dalam hal yang demikian itu benar-benar terdapat tanda-tanda (kebesaran Allah) bagi orang-orang yang berfikir.”


Malaysia terus merakyatkan bidang Sains, Teknologi dan Inovasi (STI)

Berita Utusan TV pada 9 April 2022 melaporkan perbincangan Majlis Sains Negara berkenaan Pelan Hala Tuju Teknologi dan Produk Nano Negara 2021-2025 yang berlangsung secara hibrid dan turut dihadiri Menteri Sains, Teknologi dan Inovasi.

Selari dengan Revolusi Industri 4.0 (IR 4.0), Perdana Menteri menyatakan bahawa pembangunan produk nanoteknologi seperti vaksin, ubat terapi kanser, peranti perubatan, teknologi sensor, baja nano, biojisim, panel solar serta pemanis dan perasa dalam produk halal yang mempunyai permintaan tinggi di pasaran global akan melonjakkan ekonomi negara.

Pelan Hala Tuju Teknologi dan Produk Nano Negara ini dikatakan bakal memberi banyak faedah sosioekonomi kepada Negara, termasuk mencipta 33,391 peluang pekerjaan dalam tempoh lima tahun yang merangkumi pekerja berkemahiran tinggi sebanyak 5,968, separuh mahir sebanyak 24,755 dan kurang mahir sebanyak 2,668 orang.

Memandang serius akan peratusan kemasukan pelajar dalam bidang STEM yang masih sedikit, mesyuarat juga membincangkan penawaran modal insan dan permintaan pasaran pekerjaan dalam sektor STEM, yang memerlukan penyelesaian secara tuntas untuk meningkatkan daya saing dalam bidang ini.

Selain itu, pengkomersialan hasil inovasi tempatan yang berpaksikan kemampanan sosioekonomi negara juga akan dipergiatkan dan Pelan Tindakan Kesihatan Planet Negara (PTKPN) yang bertujuan untuk memastikan Malaysia selangkah di hadapan menangani isu kesihatan manusia dan alam semula jadi, biodiversiti dan perubahan iklim secara holistik, akan digubal.

Semoga perancangan ini dapat dijayakan sebaiknya!

Sumber : UtusanTV,


ADIK SOFEA KHADIJAH BERJAYA MENEMPA NAMA SAINTIS MUDA DI PENTAS ANTARABANGSA

Kementerian Pendidikan Malaysia telah melaporkan kejayaan seorang pelajar tingkatan 5 Sekolah Tun Fatimah, iaitu adik Sofea Khadijah bt. Mohd Hanafi, yang berjaya meraih tempat kedua dalam kategori pembentangan poster terbaik di 28th International Conference of Young Scientist (ICYS) 2022. Konferens ini telah diadakan di Belgrade pada 7 – 13 April 2022.

Tujuan utama penganjuran konferens ini adalah untuk memberi peluang kepada golongan muda berpotensi meluaskan pengetahuan dan pengalaman dalam bidang sains bermula di bangku sekolah lagi.

Konferens ini merupakan pertandingan individu untuk mereka yang berumur 14 tahun sehingga 18 tahun dalam bidang fizik, matematik, sains komputer dan ekologi. Setiap peserta perlu menyediakan satu laporan kajian mengenai satu subjek sains yang dipilih. Bahasa yang perlu digunakan ialah Bahasa Inggeris dan dinilai oleh juri antarabangsa. Melalui pertandingan ini, pelajar didedahkan dengan cara untuk membuat kajian, cara membentang dan membincangkan hasil dapatan, cara membuat laporan kajian, dan cara memberi penerangan dalam bahasa asing. Maka, peluang ini diharapkan menjadi pemangkin kejayaan masa depan pelajar dalam bidang sains.

Inisiatif ini telah bermula pada tahun 1994 dengan cetusan idea oleh seorang wakil di Eötvös Loránd University, Budapest dan State University of Belarus, Minsk pada tahun 1993. Tujuan mereka adalah untuk menganjurkan sebuah pertandingan yang melibatkan pelajar sekolah menengah dengan kaedah kajian saintifik. Konferens ini telah dilaksanakan di serata dunia, seperti Hungary, Belarus, Netherlands, Poland, Georgia, dan Prague. Konferens ini telah disertai oleh hampir seluruh negara di dunia.

Pencapaian ini seharusnya dibanggakan dan dijadikan contoh kepada semua bakal saintis Malaysia. Keadaan semasa yang memperlihatkan kemerosotan golongan muda dalam bidang sains perlu dinyalakan semula semangat mereka dengan pencapaian-pencapaian sebegini.

Tahniah adik Sofea Khadijah dan Sekolah Tun Fatimah! Semoga sekolah-sekolah di Malaysia berjaya melahirkan lagi bakal saintis yang menempa nama dan jasa di Malaysia dan persada dunia.


DEMONSTRASI SAINTIS DUNIA BESAR-BESARAN DEMI MENYELAMATKAN BUMI

Tahukah anda, pada 6 April 2022, lebih 1000 orang saintis seluruh dunia mengadakan protes untuk memberi kesedaran akan bahaya perubahan iklim yang sedang berlaku sekarang.

Tujuan protes ini adalah bagi menyampaikan mesej secara meluas sehingga ke peringkat antarabangsa mengenai krisis ekologi dan menyatakan bahawa tindakan ‘revolusi iklim’ hanyalah satu-satunya jalan untuk mengelakkan daripada berlakunya ancaman besar disebabkan perubahan iklim ini.

Protes ini dianjurkan oleh Panel Antara Kerajaan tentang Perubahan Iklim (IPCC) yang berkongsi kelemahan kerajaan dan organisasi di seluruh dunia dalam mengehadkan pemanasan global sebanyak 1.5’C.

Menurut mereka, pendidikan dan kesedaran telah gagal untuk menggerakkan kerajaan dan syarikat kepada perubahan yang sepatutnya. Maka, para saintis perlu mengambil pendekatan yang berbeza. Pada hari Rabu lalu, mereka telah merantai diri di pintu bank mesra minyak, memenuhi ruang-ruang tangga di bangunan kerajaan, dan menyekat jambatan dengan harapan amaran mereka diambil serius.

Kata seorang saintis, Dr.Rose Abramoff,

“Saya mengambil tindakan ini untuk menggesa pihak kerajaan dan masyarakat untuk berhenti mengabaikan kolektif hasil penemuan penyelidikan berdekad lamanya. Ayuh jadikan krisis ini sebagai suatu yang mustahil untuk diabaikan.”

Di Los Angeles, terdapat penunjuk perasaan yang bersama bertindak bagi menyatakan sokongan kepada ahli-ahli saintis ini dengan mengikat diri mereka di JPMorgan Chase, pembiaya swasta terbesar bagi inisiatif minyak dan gas di seluruh dunia. Seorang saintis di L.A., Peter Kalmus manyatakan bahawa,

“Saya bertindak kerana berasa terdesak. Ini adalah jam ke-11 dari segi kerosakan bumi, dan saya berasa takut untuk anak-anak saya, dan manusia. Pemimpin dunia masih mengembangkan industri bahan api fosil secepat yang mereka boleh, tetapi ini adalah gila. Bukti sains jelas menunjukkan bahawa semua yang kita sayangi itu berisiko, termasuk tamadun itu sendiri dan kehidupan yang indah. Saya sebenarnya tidak faham bagaimana mana-mana saintis yang memahami kenyataan ini boleh kekal di luar tidak bersuara pada ketika ini.”

Bukan hanya di L.A. yang menyaksikan protes besar ini, tetapi juga di Washington D.C. yang mengikat diri mereka di pagar White House. Manakala, di Madrid, cat merah telah dilempar ke atas tangga Congress of Deputies, dan di Berlin, mereka menyekat jambatan berhampiran bangunan parlimen.

Demonstrasi ini merupakan demonstrasi terbesar yang pernah digerakkan oleh para saintis dan dianggap sebagai kempen yang menyalahi etika. Mengikut kepada laporan pihak penganjur, berpuluh-puluh aktivis telah ditangkap kerana tindakan ini. Tetapi, harapan mereka supaya protes ini dapat memberi impak dan perubahan sepertimana tindakan Pergerakan Hak Sivil yang lalu pernah digerakkan menerusi demonstrasi yang berapi-api yang akhirnya membawa perubahan besar dalam masyarakat ketika itu.

Kempen kesedaran ini juga telah tular di media sosial, terutamanya Tik Tok.

The Optimist daily, https://www.optimistdaily.com/2022/04/globally-demonstrators-gathered-for-the-biggest-scientist-led-protest-ever/


Sejarah Lohong Hitam

Tahukah anda, idea lohong hitam bukanlah idea yang baru wujud dalam sains moden. Sebaliknya, idea lohong hitam telah wujud sejak zaman mekanik klasik (era Newton) lagi.

Ini adalah idea bagaimana “lohong hitam versi klasikal” berfungsi.

Sekiranya anda ada meriam dan menembak meriam tersebut secara menegak, anda akan dapati bahawa peluru meriam tersebut akan kembali semula ke Bumi akibat graviti.

Apa akan jadi sekiranya anda menembak meriam, dengan tenaga yang lebih besar?

Dengan tenaga yang lebih besar, peluru meriam tersebut akan bergerak dengan lebih tinggi, namun ia masih lagi akan jatuh kembali ke Bumi.

Apa akan jadi kalau anda terus menerus menambahkan tenaga kepada meriam anda?

Jawapannya, pada satu tahap, apabila tenaga pergerakan meriam itu mencukupi, ia akan membenarkan peluru meriam melawan tarikan graviti, dan sekaligus keluar dari Bumi.

Dalam fizik klasik, sesuatu objek perlu mencapai satu “halaju lepas” (escape velocity) sebelum ia mampu melepasi tarikan graviti Bumi (atau mana-mana objek samawi).

John Michell (1783) merupakan orang pertama yang menyedari bahawa idea “peluru meriam” ini ada masalahnya yang tersendiri.

Sekiranya disusun semula persamaan di atas, akan wujud satu situasi di mana halaju lepas akan menjadi lebih tinggi dari kelajuan cahaya, dan situasi ini akan membawa masalah yang unik.

Menggunakan analogi meriam tadi, sekiranya anda berada di Bumi, dan anda menghalakan satu lampu suluh ke langit, lampu suluh tersebut akan mampu keluar dari Bumi menuju ke angkasa lepas. Namun, sekiranya anda berada dalam satu planet dengan halaju lepas yang lebih besar dari kelajuan cahaya, sekiranya anda menghalakan lampu suluh anda ke langit, cahaya dari lampu suluh tersebut akan bergerak ke langit dan kembali semula ke Bumi (kes sama dengan Meriam tadi).

Planet atau bintang dengan halaju lepas yang lebih besar dari kelajuan cahaya ini tidak akan mampu mengeluarkan radiasi dan cahayanya sendiri, dan dari pandangan pemerhati dari luar bintang itu, bintang tersebut akan kelihatan gelap, malap dan hitam. Nama yang diberi untuk situasi ini adalah Bintang Gelap (Dark Star).

Pierre-Simon Laplace, beberapa tahun selepas Michell, juga mengusulkan perkara yang sama (dia dapat konklusi ini sendiri, tanpa merujuk hasil kerja Michell).

Saintis pada waktu tersebut tidak begitu berminat dengan idea Bintang Gelap ini, kerana sesuatu yang tidak mampu dicerap tidak mempunyai apa-apa manfaat buat mereka.

Namun begitu, selepas konsep graviti diolah oleh Einstein pada 1915 dengan kewujudan Relativiti Umum, Karl Schwarzschild merupakan orang pertama yang menggunakan teori graviti Einstein untuk objek sfera yang tak bergerak.

Hasil kerja Schwarzschild menghidupkan idea Bintang Gelap ini semula.

Dalam kerja yang Schwarzschild lakukan, dia dapati bahawa wujud persamaan dengan konsep mathematical singularity (fungsi 1/x), di mana pada satu bahagian khusus, ketunggalan matematik pada persamaan itu tidak boleh dihilangkan. (at r = 0, 1÷0 blows to infinity)

Schwarzschild merupakan orang pertama yang ‘menjumpai’ lohong hitam secara Matematik. Nama lohong hitam lebih baik dari bintang gelap, sebab secara teknikalnya, apa yang Schwarzschild jumpa bukan lagi “bintang”, tapi merupakan titik ketunggalan ruang masa.

Beza antara Bintang Gelap (Newton) dengan Lohong Hitam (Einstein) adalah pada konsep graviti yang digunapakai. Michell menganggap sesuatu bintang itu gelap kerana hanya cahaya yang ‘ditarik semula’ ke dalam Bintang Gelap, sedangkan Schwarzschild mendapati bahawa fabrik ruangmasa turut ‘ditarik’ sama.

Selepas Schwarzschild, saintis lain turut menggunakan teori Einstein bagi melihat ciri dan sifat lohong hitam. Antara yang terkenal adalah Hans Reissner, Gunnar Nordström, Roy Kerr (kiri) dan Ezra T. Newman (kanan).

Setiap sifat lohong hitam yang kita teroka disandarkan pada Hukum Keabadian.

Lohong Hitam Schwarzschild – lohong hitam statik tidak bergerak.

Lohong Hitam Kerr – lohong hitam berputar. (Hukum Keabadian Momentum Sudutan)

Lohong Hitam Reissner–Nordström – lohong hitam bercas. (Hukum Keabadian Cas Elektrik)

Lohong Hitam Kerr–Newman – lohong hitam berputar dan bercas. (Gabungan Hukum Keabadian Momentum Sudutan dan Cas Elektrik)

Berdasarkan data dari Event Horizon Telescope (EHT), lohong hitam M87 yang ditangkap gambarnya baru-baru ini ‘dilihat’ sebagai mempunyai momentum sudutan serta cas elektrik. Cara ‘melihat’ lohong hitam ini adalah dengan memadankan data dari EHT dengan model Matematik sedia ada yang kita buat di Bumi.

“Constraints on black-hole charges with the 2017 EHT observations of M87*” – https://arxiv.org/pdf/2105.09343.pdf

“Measurement of the spin of the M87 black hole from its observed twisted light” – https://arxiv.org/pdf/1904.07923.pdf

“Dark Star” – https://www.chemeurope.com/en/encyclopedia/Dark_star.html

“Black Holes or Dark Stars—What Follows from the General Relativity Theory” – https://www.scirp.org/journal/paperinformation.aspx?paperid=76926


Robot Ular – Teknologi Baharu Malaysia Bakal Dikomersialkan!

Projek penciptaan robot ular yang telah bermula pada tahun 2010, dilaporkan bahawa robot itu kini sudah berjaya di peringkat skala makmal. Robot ini dikatakan bakal menjadi produk tempatan pertama robot ular untuk dikomersialkan.

Empat orang pensyarah daripada Jabatan Kejuruteraan Mekatronik Kuliyyah Universiti Islam Antarabangsa Malaysia (UIAM) telah terlibat dalam projek ini, iaitu Prof. Dr. Amin Akramin Shafie, Prof. Dr.Raisuddin Khan, Dr. Abd Halim Embong dan Prof.Madya Dr. Siti Fauziah Toha @ Tohara.

Tujuan robot ini dicipta adalah untuk digunakan di ruang sempit yang sukar ditembus. Secara aplikasinya, robot ini adalah sangat sesuai digunakan sekiranya berlaku kejadian gempa yang mengakibatkan keruntuhan. Selain itu, robot ini dapat melihat keadaan kawasan bencana dan mengukur kedalaman tanah kerana kawasan itu menjadi bahaya kepada manusia, serta hidupan liar, termasuklah berfungsi di tempat bahaya lain melibatkan radioaktif.

Memetik laporan Bernama, Prof. Dr. Amin Akramin Shafie menyatakan bahawa fungsi penggunaan robot ini bergantung kepada keperluan.

“Robot ular ini akan digunakan bergantung kepada keperluan. Kelebihan robot ini adalah kebolehan dalam membawa muatan mengikut keperluan berdasarkan reka bentuk modular, sama ada boleh bawa kamera, sensor untuk radar, tengok suhu dan melihat perbezaan tahap radioaktif, selain kepalanya boleh berputar.” – Prof. Dr. Amin Akramin Shafie

Bukan itu sahaja, robot ini boleh diubah suai mengikut keperluan penggunanya seperti tujuan kesihatan, robot yang menggunakan material dan saiz bersesuaian akan dimasukkan ke dalam badan manusia.

Prof. Dr. Amin Akramin memaklumkan bahawa projek yang asalnya daripada Kementerian Sains, Teknologi dan Inovasi (MOSTI) ini sangat memerlukan rakan komersial untuk mereka mengorak langkah seterusnya. Sambungnya lagi, tidak banyak maklumat yang dapat didedahkan buat masa ini, tetapi penggunaan komersial pertama produk ini dijangka pada penghujung tahun ini.


Negara Sedang Bangunkan Platform Perkongsian Data Mentah Penyelidikan

Akademi Sains Malaysia (ASM) dilaporkan kini dalam usaha menyediakan sebuah platform perkongsian data mentah penyelidikan. Inisiatif ini disifatkan bakal menghubungkan lima universiti penyelidikan Negara di bawah projek rintis Platform Sains Terbuka Malaysia (MOSP).

Menurut kenyataan yang telah dikeluarkan oleh Kementerian Sains, Teknologi dan Inovasi (MOSTI), inisiatif ini dapat memberi dua manfaat utama kepada para penyelidik dan Negara.

Melihat kepada pencapaian semasa MOSP, sehingga kini lebih 200 orang penyelia data berjaya dilatih di peringkat nasional. Latihan Pengawasan Data untuk Sains Terbuka ini dikatakan berjaya meningkatkan kemahiran pustakawan dan penyelidik daripada pelbagai IPT dan institut penyelidikan negara. MOSP juga telah mencatat lebih 2 juta capaian untuk program kesedaran Sains Terbuka di peringkat nasional dan antarabangsa. Selain itu, MOSP giat bekerjasama dengan organisasi dan platform Sains Terbuka antarabangsa dan menjadi ahli dalam inisiatif global seperti Global Open Science Cloud (GOSC).

Inisiatif ini dapat dikatakan sebagai satu berita baik kepada para penyelidik Negara untuk terus menjalankan kajian dan kerja-kerja penyelidikan dengan lebih sistematik dan efektif. Oleh itu, adalah penting untuk inisiatif ini diusahakan dan dapat dilaksanakan dengan sebaiknya supaya Malaysia terus maju menerajui penyelidikan-penyelidikan tempatan dan antarabangsa.

Sumber :


Kajian Ini Menunjukkan Ozon Di Atmosfera Telah Memanaskan Planet Lebih Daripada Yang Kita Sedar

Satu kajian terbaru telah mendedahkan bahawa perubahan paras ozon di lapisan atas dan bawah atmosfera bertanggungjawab untuk hampir satu pertiga daripada pemanasan yang dilihat di perairan lautan yang bersempadan dengan Antartika pada separuh kedua abad ke-20.

Pemanasan yang mendalam dan pantas di Lautan Selatan menjejaskan peranannya sebagai salah satu kawasan utama untuk menyerap haba yang berlebihan semasa planet menjadi panas.

Sebahagian besar pemanasan ini adalah hasil daripada peningkatan ozon di lapisan bawah atmosfera. Ozon, yang merupakan salah satu komponen utama asap, sudah berbahaya sebagai bahan pencemar, tetapi kajian menunjukkan ozon juga mungkin memainkan peranan penting dalam memacu perubahan iklim pada tahun-tahun akan datang.

Dr. Michaela Hegglin, seorang Profesor Madya dalam kimia atmosfera dan juga merupakan salah seorang penulis kajian berkata : “Ozon yang berhampiran dengan permukaan Bumi adalah berbahaya kepada manusia dan alam sekitar, tetapi kajian ini mendedahkan bahawa ozon juga mempunyai kesan besar terhadap keupayaan lautan untuk menyerap lebihan haba daripada atmosfera.

“Penemuan ini adalah sebagai pembuka mata dalam memahami kepentingan mengawal pencemaran udara untuk mengelakkan peningkatan paras ozon dan suhu global terus meningkat.”

Penyelidikan baharu oleh pasukan saintis antarabangsa, dan diketuai oleh University of California Riverside, diterbitkan dalam Nature Climate Change.

Pasukan itu menggunakan model untuk mensimulasikan perubahan dalam paras ozon di atmosfera atas dan bawah antara tahun 1955 dan 2000, untuk mengasingkan mereka daripada pengaruh-pengaruh lain dan meningkatkan pemahaman mereka yang lemah pada masa ini tentang kesannya terhadap penyerapan haba Lautan Selatan.

Simulasi ini menunjukkan bahawa penurunan ozon di atmosfera atas dan peningkatan di atmosfera bawah yang berlaku, kedua-duanya menyumbang kepada pemanasan yang dilihat di 2km atas perairan lautan pada latitud tinggi dengan peningkatan gas rumah hijau keseluruhan.

Mereka mendedahkan bahawa peningkatan ozon di atmosfera yang lebih rendah menyebabkan 60% daripada keseluruhan pemanasan yang disebabkan oleh ozon yang dilihat di Lautan Selatan sepanjang tempoh yang dikaji – jauh lebih daripada yang difikirkan sebelum ini. Hal ini adalah mengejutkan kerana peningkatan ozon troposfera yang utamanya dianggap sebagai iklim memaksa di hemisfera Utara kerana di situlah pencemaran utama berlaku.

Pada tahun 1980-an, ozon telah menjadi topik utama apabila sebuah lubang ditemui pada lapisan ozon tinggi di atmosfera di Kutub Selatan, disebabkan kerosakan yang berpunca daripada klorofluorokarbon (CFC),  iaitu gas yang digunakan dalam industri dan produk pengguna.

Lapisan ozon adalah penting kerana fungsinya menapis sinaran ultraungu berbahaya daripada sampai ke permukaan bumi. Penemuan ini membawa kepada Protokol Montreal, perjanjian antarabangsa untuk menghentikan pengeluaran CFC.

Dr Hegglin berkata: “Kami telah lama mengetahui bahawa penipisan ozon yang tinggi di atmosfera telah menjejaskan iklim permukaan di Hemisfera Selatan. Penyelidikan kami telah menunjukkan bahawa ozon meningkat di atmosfera yang lebih rendah disebabkan oleh pencemaran udara, yang berlaku terutamanya di Hemisfera Utara dan ‘kebocoran’ ke Hemisfera Selatan, yang merupakan satu masalah yang serius juga.

“Ada harapan untuk mencari penyelesaian, dan kejayaan Protokol Montreal mengurangkan penggunaan CFC menunjukkan bahawa tindakan antarabangsa adalah mungkin untuk mengelakkan kerosakan pada planet ini.”

Ozon tercipta di atmosfera atas melalui interaksi antara molekul oksigen dan sinaran UV daripada matahari. Di atmosfera yang lebih rendah, ozon terbentuk akibat tindak balas kimia antara bahan pencemar seperti asap ekzos kenderaan dan pelepasan lain.

Perubahan kepekatan ozon di atmosfera menjejaskan angin barat di Hemisfera Selatan serta menyebabkan paras garam dan suhu yang berbeza hampir dengan permukaan di Lautan Selatan. Kedua-duanya mempengaruhi arus laut dengan cara yang berbeza, sekali gus menjejaskan penyerapan haba lautan.

Artikel diterjemahkan daripada ScienceDaily, “Ozone may be heating the planet more than we realize”, https://www.sciencedaily.com/releases/2022/03/220331121243.htm


Nabi Idris Pelopor Matematik Terawal?

Setiap perkara yang berlaku di muka bumi ini, pasti ada pemulanya, melainkan Allah Azzawajalla yang tiada awal dan tiada akhir.

Dalam urusan ilmu, fakta ini pasti dikaji bagi para ilmuwan memahami gambaran yang benar akan keseluruhan fakta yang ditemui. Malah, ilmu itu mesti dikreditkan kepada individu yang benar dan tidak terkandung biased yang mungkin merosakkan disiplin ilmu itu sendiri.

Tetapi, fakta yang perlu diketahui bahawa segala ilmu adalah daripada Allah, yang kemudiannya Dia masukkan dalam sanubari sesiapa yang Dia kehendaki untuk mengembangkan dan memakmurkan dunia-Nya. Fakta kedua yang perlu kita imani ialah Dia mengutuskan setiap kaum dengan Nabi yang diberikan ilmu demi membawa kebenaran kepada seluruh umat manusia.

Firman Allah S.W.T di dalam Surah an-Nahl ayat 36 yang bermaksud :

“Dan sungguh, Kami telah mengutus seorang rasul untuk setiap umat (untuk menyerukan), “Sembahlah Allah, dan jauhilah tagut”, kemudian di antara mereka ada yang diberi petunjuk oleh Allah dan ada pula yang tetap dalam kesesatan. Maka berjalanlah kamu di bumi dan perhatikanlah bagaimana kesudahan orang yang mendustakan (rasul-rasul).”

Bagaimana pula halnya dengan ilmu Matematik?

Daripada bacaan-bacaan kertas kajian dan buku-buku sejarah yang diterbitkan, kita sudah maklum bahawa empat tamadun terbesar dunia terdahulu merupakan era kegemilangan pengembangan ilmu saintifik mahupun bukan saintifik.

Melalui penceritaan tamadun India, kita mengenali nama tokoh Matematik seperti Aryabhata, Varahamira, Bhaskara I, dan Brahmagupta.

Melalui penceritaan tamadun China, kita mengenali nama Liu Hui, Qin Jiushao, Li Zhi, Yang Hui, Zhu Shijie dan Jia Xian.

Melalui penceritaan tamadun Yunani, kita mengenali nama Thales, Socrates, Aristotles, Pithagoras dan Euklid.

Melalui penceritaan tamadun Arab, kita mengenali nama Al-Khawarizmi, Ibnu Sina, Al-Karaji, Al-Kindi, Umar Khayyam dan Abu Kamil.

Melalui penceritaan zaman Eropah yang agak lewat bermula pada kurun ke-15, kita mengenali nama Fibonacci, Cardano, Maclaurin, Newton dan Leibnitz.

Lalu, siapa pelopornya?

Mengikut Prof Mat Rofa Ismail dalam bukunya (2004), lintasan sejarah yang panjang ini merupakan peristiwa penting bagi permulaan matematik, yang bermula dengan pengutusan para rasul, lalu disalin oleh tokoh kemudian termasuklah Pithagoras, Euklid, Batlamius, Apollonius, Nikomakhus dan lain-lain.

“Sistem nilai matematik para rasul kemudiannya diwarnakan dengan sistem budaya pewaris dari tamadun Yunani terkemudian. Sistem ini telah berubah dengan berlalunya masa. Namun, aspek kuantitatif matematik tetap kekal, cuma yang berubah ialah aspek kualitatif.”

Prof. Mat Rofa Ismail

Di sinilah ahli sejarah menemukan perkaitan ilmu Matematik dan Nabi Idris. Kisahnya yang lebih terperinci, saya pernah terangkan dalam penulisan sebelum ini. Boleh rujuk semula artikel tersebut di sini https://ajar.com.my/2020/11/27/ilmu-sains-dan-persamaaan-matematik-dikatakan-ilmu-sihir-hermes-trismegistus-ahli-sihir/

Bagaimana pula dengan catatan kebenarannya dalam Al-Quran?

Dalam Al-Quran, nama Nabi Idris hanyalah disebut sebanyak dua kali, iaitu pada ayat 56 Surah Maryam, dan ayat 85 Surah al-Anbiyaa’.

Di dalam Tafsir al-Qurthubi telah disebutkan bahawa Nabi Idris ialah manusia yang mula-mula menulis dengan qalam, menjahit dengan jarum, mengetahui ilmu bintang dan mengetahui ilmu hisab, yakni ilmu pengiraan. Idris ini ertinya belajar kerana Nabi Idris telah mempelajari banyak sekali Kitab Allah, yang mana disebut bahawa telah diturunkan kepadanya sebanyak tiga puluh shuhuf.

Manakala, di dalam Tafsir Jawahir oleh Syekh Thanthawi, Idris dikaitkan dengan Oziris atau Azoris sepertimana Isa disebut Yesoa atau Yesus. Menurut Syekh Thanthawi, Oziris ini seorang Nabi yang diutus Allah kepada bangsa Mesir purbakala yang membawa ajaran dan perubahan yang besar-besar. Dia yang merupakan tokoh agama, juga merangkap raja memandangkan zaman purbakala bangsa Mesir menyatukan kerajaan dan Agama. Namanya yang ternama sehinggakan dia dimuliakan biarpun setelah mati kerana jasa-jasanya yang begitu besar.

Sayyid Quthub dalam Fi Zhilalil Quran turut memberatkan pandangannya kepada pendapat Syekh Thanthawi Jauhari bahawa besar kemungkinan Idris ialah Oziris yang ternama dalam sejarah Mesir purbakala itu.

Menurut Hamka di dalam buku tafsirnya, kemungkinan hal ini tidak ditemui dalam tafsir-tafsir lama sejak Thabari, ar-Razi, al-Qurthubi, Ibnu Katsir dan yang sezaman dengan mereka. Tetapi, hal ini baru ditemui pada sekitar tahun 1928 dalam tafsir Syekh Thanthawi dan selepas tahun 1955 dalam tafsir Sayyid Quthub. Hal ini kerana, para sarjana baru dapat mengetahui rahsia huruf Hieroglif, huruf bangsa Mesir Kuno itu pada permulaan abad ke-19. Melalui hasil penyelidikan inilah baru dapat diketahui tentang orang besar Mesir bernama Oziris itu dan didapati ajaran-ajarannya itu bertemu dengan pokok ajaran tauhid.

Kesimpulan

Daripada keseluruhan penulisan ini, sesungguhnya hanya Allah Maha Mengetahui akan kebenarannya. Adapun kajian para sarjana adalah berdasarkan Al-Quran, hadis dan dapatan-dapatan catatan lampau  yang kemudiannya cuba dicari kaitan dan diolah dengan sistematik bagi membentuk hasil dengan akal yang terbatas. Selebihnya, kita bertawakal kepada Allah dan mengharapkan dapatan ilmu ini menjadi asbab kita meraih redha-Nya.

Kita meyakini sesungguhnya ilmu segala lapangan di dunia ini, termasuklah ilmu Matematik terkandung di dalam Al-Quran. Firman Allah di dalam Surah as-Sad ayat 29 yang bermaksud :

“Kitab (Al-Qur’an) yang Kami turunkan kepadamu penuh berkah agar mereka menghayati ayat-ayatnya dan agar orang-orang yang berakal sehat mendapat pelajaran.”

Oleh itu, para ilmuwan Islam terdahulu bersahabat dengan Al-Quran demi mendalami dan menggali ilmu fizik, astronomi, falak, pengiraan, biologi, muzik, dan lain-lain. Begitu juga dalam hal mengadili hak manusia mengikut jantina, umur dan keadaan, penetapan hukum-hakam yang mengharmonikan hidup manusia telah lengkap di’formula’kan oleh-Nya.

Tanpa mukjizat ini, manusia akan terus meraba dalam kegelapan dan hidup dalam kebodohan.

Oleh itu, syukurilah pemberian mukjizat Agung ini dengan perbanyakkan membacanya mengikut tartil dan menggali ilmunya demi mencari kebenaran-Nya.


Saintis bingung kenapa ikan ini pandai Matematik

Katakan terdapat beberapa syiling di atas meja di hadapan anda. Jika bilangannya kecil, anda boleh tahu dengan segera berapa jumlahnya. Anda tidak perlu mengiranya — sekali pandang sudah memadai. Cichlid dan pari adalah serupa dengan kita dalam hal ini: mereka boleh mengesan kuantiti yang kecil dengan tepat — dan mungkin tanpa mengira. Sebagai contoh, mereka boleh dilatih untuk membezakan dengan tepat bagi kuantiti tiga daripada kuantiti empat.

Fakta ini telah diketahui sejak sekian lama. Walau bagaimanapun, kumpulan penyelidik yang diketuai oleh Prof. Dr. Vera Schluessel dari Institut Zoologi di Universiti Bonn kini telah membuktikan bahawa kedua-dua spesies ini boleh mengira. “Kami melatih haiwan untuk melakukan penambahan dan penolakan mudah, ” jelas Schluessel. “Dengan berbuat demikian, mereka terpaksa menambah atau menurunkan nilai awal sebanyak satu.”

Tetapi bagaimana anda meminta cichlid untuk memutuskan jawapan “2+1” atau “5-1”?

Para penyelidik ini menggunakan kaedah yang telah berjaya digunakan oleh kumpulan penyelidikan lain untuk menguji kebolehan matematik pada lebah, iaitu mereka menunjukkan ikan koleksi bentuk geometri — contohnya, empat segi empat sama. Jika objek ini berwarna biru, ini bermakna “tambah satu” untuk diskriminasi berikut. Kuning, sebaliknya, bermaksud “tolak satu.”

Selepas menunjukkan rangsangan asal (cth. empat petak), haiwan ini ditunjukkan dua gambar baharu — satu dengan lima dan satu dengan tiga petak. Jika mereka berenang ke gambar yang betul (iaitu ke lima petak dalam tugas aritmetik “biru”), mereka diberi ganjaran makanan. Jika mereka memberikan jawapan yang salah, mereka berlalu dengan tangan kosong. Dari masa ke masa, mereka belajar untuk mengaitkan warna biru dengan peningkatan satu dalam jumlah yang ditunjukkan pada mulanya, dan nombor kuning dengan penurunan.

Tetapi, bolehkah ikan menggunakan pengetahuan ini untuk tugas-tugas baru? Adakah mereka benar-benar menghayati peraturan matematik di sebalik warna tersebut?

“Untuk mendapat kepastian akan hal ini, kami sengaja meninggalkan beberapa pengiraan semasa latihan,” jelas Schluessel. “Iaitu, 3+1 dan 3-1. Selepas fasa pembelajaran, haiwan dapat melihat kedua-dua tugas ini buat kali pertama. Tetapi walaupun dalam ujian itu, mereka sering memilih jawapan yang betul.”

Hal ini benar walaupun apabila mereka terpaksa membuat keputusan antara memilih empat atau lima objek selepas ditunjukkan 3 biru — iaitu, dua hasil yang kedua-duanya lebih besar daripada nilai awal. Dalam kes ini, ikan memilih empat daripada lima, menunjukkan mereka tidak mempelajari peraturan ‘memilih jumlah terbesar (atau terkecil) yang dibentangkan’ tetapi peraturan ‘sentiasa tambah atau tolak satu’.

Pencapaian ini telah mengejutkan para penyelidik sendiri — terutamanya kerana tugasan tersebut adalah lebih sukar dalam realiti daripada yang sekadar diterangkan.

Ikan tidak ditunjukkan objek yang sama bentuk (cth. empat segi empat sama), tetapi gabungan bentuk yang berbeza. “Empat”, sebagai contoh, boleh diwakili oleh bulatan kecil dan lebih besar, segi empat sama dan segi tiga, manakala dalam pengiraan lain boleh diwakili oleh tiga segi tiga yang berbeza saiz dan segi empat sama.

“Jadi haiwan itu perlu mengenali bilangan objek yang digambarkan dan pada masa yang sama menyimpulkan peraturan pengiraan daripada warna mereka, ” kata Schluessel. “Mereka terpaksa menyimpan kedua-duanya dalam memori kerja apabila gambar asal ditukar dengan dua gambar hasil. Dan mereka terpaksa memutuskan keputusan yang betul selepas itu. Secara keseluruhannya merupakan satu kejayaan yang memerlukan kemahiran berfikir yang kompleks.”

Bagi sesetengah orang, hal ini mungkin mengejutkan kerana ikan tidak mempunyai neokorteks — bahagian otak yang juga dikenali sebagai “korteks serebrum” yang bertanggungjawab untuk tugas kognitif yang kompleks dalam mamalia. Selain itu, kedua-dua spesies ikan ini tidak kita diketahui akan kepentingannya mempunyai kebolehan berangka yang sangat baik di alam liar. Spesies lain mungkin memerlukannya bagi memberi perhatian kepada kiraan jalur pasangan seksual mereka atau jumlah telur dalam cengkaman mereka. “Walau bagaimanapun, hal ini tidak diketahui bagi keadaan ikan pari dan cichlid,” tegas profesor zoologi di Universiti Bonn.

Beliau juga melihat hasil eksperimen itu sebagai pengesahan bahawa manusia cenderung memandang rendah terhadap spesies lain — terutamanya spesies yang bukan milik keluarga terdekat atau mamalia secara amnya. Selain itu, ikan tidak begitu comel dan tidak mempunyai bulu atau bulu yang menggemaskan. “Oleh itu, mereka agak jauh daripada perhatian kita — dan tidak membimbangkan apabila mati dalam amalan kejam industri perikanan komersial,” kata Vera Schluessel.

Artikel diterjemahkan daripada ScienceDaily, “Study shows : Fish can calculate” https://www.sciencedaily.com/releases/2022/04/220401122240.htm

V. Schluessel et al. 2022. Cichlids and stingrays can add and subtract ‘one’ in the number space from one to five. Sci Rep 12, 3894; doi: 10.1038/s41598-022-07552-2


Sains Teroka Kisah Orang Terselamat Mati. Hasilnya Mengejutkan.

Kemajuan saintifik pada abad ke-20 dan ke-21 telah membawa kepada evolusi besar dalam pemahaman tentang kematian. Pada masa yang sama, selama beberapa dekad, mereka yang terselamat daripada berhadapan dengan kematian, telah mengingati memori yang tidak dapat diterangkan yang melibatkan kesedaran yang tinggi. Hal ini telah dilaporkan dengan menggunakan istilah terkenal, yang belum dapat didefinisikan secara saintifik, iaitu, “pengalaman hampir mati”.

Sebuah pasukan pelbagai disiplin di peringkat kebangsaan dan antarabangsa telah menerbitkan “Garis Panduan dan Piawaian Untuk Kajian Kematian dan Pengalaman Kematian yang Diingati.”, iaitu sebuah kenyataan konsensus pelbagai disiplin dan mencadangkan hala tuju untuk masa depan. Pasukan ini terdiri daripada penyelidik-penyelidik pelbagai disiplin perubatan, termasuklah neurosains, penjagaan kritikal, psikiatri, psikologi, sains sosial dan kemanusiaan, dan mewakili banyak institusi akademik terhormat di dunia termasuklah Universiti Harvard, Universiti Baylor, Universiti California Riverside, Universiti Virginia, Universiti Komanwel Virginia, Kolej Perubatan Wisconsin, dan Universiti-universiti Southampton dan London.

Kajian ini meneliti bukti saintifik yang terkumpul sehingga kini, dan para penyelidik membuat kesimpulan berikut :

1. Disebabkan penjagaan kritikal perubatan yang maju, ramai orang berjaya hidup setelah berhadapan dengan kematian. Mereka ini yang yang dianggarkan terdiri daripada ratusan juta orang di seluruh dunia berdasarkan kajian populasi sebelum ini, telah secara konsisten menerangkan pengalaman-pengalaman yang diingati ketika hampir dengan kematian, yang mana melibatkan satu set ingatan mental yang unik.

2. Pengalaman-pengalaman menghampiri kematian yang diingati tidak konsisten dengan halusinasi, ilusi atau pengalaman akibat dadah psychedelic, menurut beberapa kajian yang diterbitkan sebelum ini. Sebaliknya, mereka mengikuti arka naratif khusus yang melibatkan persepsi tentang: (a) pemisahan dari badan dengan kesedaran yang tinggi dan luas serta pengiktirafan kematian; (b) perjalanan ke destinasi; (c) kajian semula kehidupan yang bermakna dan bermatlamat, yang melibatkan analisis kritis terhadap semua tindakan, niat dan pemikiran terhadap orang lain; persepsi (d) berada di tempat yang terasa seperti “rumah,” dan (e) kembali ke kehidupan.

3. Pengalaman kematian memuncak kepada subtema berasingan yang tidak dikenal pasti sebelum ini dan dikaitkan dengan transformasi dan pertumbuhan psikologi jangka panjang yang positif.

4. Kajian yang menunjukkan kemunculan aktiviti gamma dan pancang elektrik — lazimnya merupakan tanda tahap kesedaran yang tinggi pada elektroensefalografi (EEG) — berhubung dengan kematian, menyokong lagi dakwaan berjuta-juta orang yang telah melaporkan mengalami kejernihan dan kesedaran yang tinggi berhubung kematian.

5. Pengalaman yang menakutkan atau menyedihkan berkaitan kematian selalunya tidak berkongsi hal yang sama, mahupun naratif yang sama, kualiti transenden, tidak dapat diungkapkan, dan kesan transformatif yang positif.

“Tangkapan jantung (Cardiac Arrest) bukanlah serangan jantung, tetapi mewakili peringkat akhir sesuatu penyakit atau peristiwa yang menyebabkan seseorang mati, ” jelas penulis utama Parnia. “Kemunculan resusitasi kardiopulmonari (CPR) menunjukkan kepada kita bahawa kematian bukanlah keadaan mutlak, sebaliknya, adalah proses yang berpotensi diterbalikkan (hidup kembali) pada sesetengah orang walaupun selepas proses itu bermula.

“Apa yang membolehkan kajian saintifik tentang kematian dilakukan, adalah sel-sel otak tidak rosak dalam beberapa minit selepas kekurangan oksigen apabila jantung berhenti. Sebaliknya, mereka ‘mati’ dalam beberapa jam. Keadaan ini membolehkan saintis untuk mengkaji secara objektif perihal kejadian fisiologi dan mental yang berlaku berhubung dengan kematian.”

Setakat ini, kata para penyelidik, bukti menunjukkan bahawa baik proses fisiologi mahupun kognitif tidak berakhir dengan kematian dan walaupun kajian sistematik tidak dapat membuktikan secara mutlak tentang realiti atau makna pengalaman dan dakwaan kesedaran pesakit berhubung kematian, namun hat tersebut tetap mustahil untuk dinafikan.

“Beberapa kajian telah meneroka apa yang berlaku apabila kita mati dengan cara yang objektif dan saintifik, tetapi penemuan ini menawarkan pandangan yang menarik tentang bagaimana kesedaran masih wujud dalam diri manusia ketika itu dan mungkin membuka jalan untuk penyelidikan lanjut,” tambah Parnia.

Sebagai seorang Muslim yang mempercayai takdir-Nya, keadaan seperti ini tidak lain hanyalah tanda keagungan dan kekuasaan Allah dalam menentukan kehidupan dan pengakhiran seseorang. Adapun peristiwa ‘menghampiri kematian’ itu dilihat oleh para saintis bahawa mati tidak bersifat mutlak dan boleh diterbalikkan dengan keupayaan manusia dan teknologi canggih, perkara tersebut hanyalah kesimpulan oleh akal manusia yang terbatas dan tidak melihat kebenaran melalui kaca mata hamba-Nya. Biar beribu kajian dibuat untuk memahami kematian, hal tersebut tidak akan merubah ketetapan-Nya soal detik kematian setiap manusia. Oleh itu, kita tidak dituntut untuk berlebihan memikirkan kerja Allah, tetapi berusahalah memikirkan kerja kita untuk memulihkan keadaan tikamana detik akhir kematian tiba, apakah kita dijemput-Nya dalam golongan beriman dan diredhai-Nya ataupun sebaliknya.

“Dan setiap yang bernyawa tidak akan mati kecuali dengan izin Allah, sebagai ketetapan yang telah ditentukan waktunya. Barangsiapa menghendaki pahala dunia, niscaya Kami berikan kepadanya pahala (dunia) itu, dan barangsiapa menghendaki pahala akhirat, Kami berikan (pula) kepadanya pahala (akhirat) itu, dan Kami akan memberi balasan kepada orang-orang yang bersyukur.” – Surah Ali-Imran ayat 145.

Artikel diterjemahkan dan diolah daripada Sciencedaily.com,“Recalled experiences surrounding death : More than hallucinations?”

Sam Parnia, Stephen G. Post, Matthew T. Lee, Sonja Lyubomirsky, Tom P. Aufderheide, Charles D. Deakin, Bruce Greyson, Jeffrey Long, Anelly M. Gonzales, Elise L. Huppert, Analise Dickinson, Stephan Mayer, Briana Locicero, Jeff Levin, Anthony Bossis, Everett Worthington, Peter Fenwick, Tara Keshavarz Shirazi. Guidelines and standards for the study of death and recalled experiences of death––a multidisciplinary consensus statement and proposed future directions. Annals of the New York Academy of Sciences, 2022; DOI: 10.1111/nyas.14740


Perfect 4.0 Setiap Semester Di Uni US. Ini Rahsia Irdina!

Seorang pelajar Malaysia yang tular baru-baru ini kerana kejayaannya yang luar biasa setelah menduduki tempat pertama, mengalahkan hampir 10,000 graduan di sebuah universiti di Amerika Syarikat adalah menakjubkan. Beliau yang merupakan pelajar di Universiti Virginia Tech, Amerika Syarikat perlu dijadikan inspirasi kebanyakan anak muda Malaysia.

Berikutan itu, Cik Irdina Shahriman telah menerima anugerah khas kecemerlangan graduan senior, Phi Kappa Phi oleh Kolej Kejuruteraan Virgina Tech. Anugerah tersebut istimewa diberikan kepada graduan yang benar-benar cemerlang dalam keputusan akademik dan beliau telah membuktikan kecemerlangannya sepanjang mendalami kursus Ijazah Sarjana Muda Sains Kejuruteraan Elektrikal bermula tahun 2018 sehinggalah tahun 2021 di universiti tersebut.

Menurut Cik Irdina, ketabahan dan sikap percayakan diri telah membantu dirinya melalui kesukaran kehidupan dan cabaran di Virginia Tech. Beliau mengakui bahawa beliau bukanlah seorang yang genius, tetapi beliau berusaha untuk melakukan yang terbaik dalam pembelajarannya.

Pada awalnya, beliau berjuang dek tidak biasa dengan sistem pendidikan di sana yang menekankan aspek penyampaian pendapat, kreativiti, dan berfikir di luar kotak.

Manakala, peperiksaan akan dijalankan sebanyak dua kali seminggu sepanjang semester.

Biarpun beliau begitu bekerja keras, beliau juga memastikan dirinya terjaga, dengan menjalani gaya hidup yang seimbang dan mengelakkan daripada keletihan badan.

Antara kejayaan hebatnya ialah beliau merupakan pemegang biasiswa Yayasan Tenaga Nasional. Selain itu, beliau telah dianugerahkan senarai dekan kerana mencapai GPA 4.0 untuk semua semester. Pada sesi 2018-2019 dan 2019-2020, beliau telah meraih kedudukan pertama di peringkat universiti, kolej dan kedudukan utama. Manakala, pada tahun 2017/2018, Cik Irdina telah menerima Anugerah Ketua Eksekutif (Chief Executive’s Award) di Kolej Pendidikan INTEC.

Malah, beliau turut terlibat aktif dengan kerja-kerja sukarelawan ketika di Amerika Syarikat yang melibatkan khidmat masyarakat dan santuni anak-anak yatim.

Kini, Cik Irdina telah kembali ke Malaysia dan memulakan kerjayanya di  Tenaga Nasional Berhad.

Nasihatnya, “Terimalah dan yakini proses pembelajaran, itulah yang amat penting. Sentiasa tetapkan niat yang betul dan terjemahkannya dalam tindakan.”

Subhanallah! Tahniah Cik Irdina. Semoga kejayaan ini dapat menginspirasikan lebih ramai anak muda untuk memartabatkan ilmu dan melakar kecemerlangan dalam kehidupan demi agama, bangsa dan Negara.

Kredit : Facebook Richard Ker.


Jurutera ini memantau penyimpanan lemak dalam lalat buah secara visual demi menjawab persoalan diet.

Buat pertama kalinya, penyelidik telah memantau secara visual, dalam resolusi tinggi, mengenai masa dan lokasi penyimpanan lemak dalam sel utuh lalat buah. Alat pengimejan optik baharu daripada makmal profesor kejuruteraan bio Lingyan Shi di University of California San Diego telah pun digunakan untuk menguraikan kaitan yang sering dibincangkan namun misteri, iaitu hubungan antara diet dan perkara seperti obesiti, diabetes dan penuaan.

Platform mikroskop optik yang dibangunkan oleh kejuruteraan bio UC San Diego adalah unik. Ia membolehkan para penyelidik mengesan secara visual, dengan resolusi tinggi dalam sel lemak, bagaimana perubahan diet tertentu mempengaruhi cara lalat menukar tenaga daripada makanan mereka kepada lemak. Alat ini juga membolehkan para penyelidik memantau proses terbalik menukar lemak kembali menjadi tenaga. Di samping itu, para penyelidik kini boleh memantau secara visual akan perubahan saiz dalam “bekas” simpanan lemak individu dalam kelas sel lalat buah iaitu yang serupa dengan sel lemak (adiposa) mamalia.

Dalam kertas kajian baru Aging Cell, para penyelidik menunjukkan keupayaan untuk mengesan secara visual tentang perubahan dalam metabolisme lemak (lipid) pada lalat selepas mereka menggunakan pelbagai jenis diet yang berbeza. Diet tersebut termasuklah diet terhad kalori, diet protein tinggi, dan diet yang menggunakan dua kali, empat kali dan sepuluh kali gula daripada diet kebiasaannya.

“Dengan sistem mikroskop optik baharu kami, kami dapat melihat di mana dan bila lemak dimasukkan ke dalam simpanan dan dibawa keluar dari simpanan,” kata Shi, profesor kejuruteraan bio di UC San Diego yang turut terlibat dalam penulisan kertas kajian ini. “Ini adalah teknologi pengimejan pertama yang boleh menggambarkan metabolisme lemak pada resolusi tinggi dalam kedua-dua ruang dan masa dalam sel-sel lemak individu. Kami telah menunjukkan bahawa kami boleh melihat di mana dan bila metabolisme lipid berubah dalam sel-sel badan lemak lalat buah individu sebagai tindak balas kepada perubahan diet.”

“Minat untuk mengoptimumkan diet manusia adalah sengit, ” Shi meneruskan. “Orang ramai mahukan jawapan kepada soalan seperti, ‘Apakah diet terbaik untuk melambatkan penuaan? Apakah diet terbaik untuk menurunkan berat badan? Apakah diet terbaik untuk memanjangkan tempoh kesihatan?’ Saya masih belum mempunyai jawapan kepada soalan-soalan ini, tetapi dalam makmal saya, kami membangunkan teknologi baharu yang membawa kami lebih dekat untuk menjawab beberapa soalan besar mengenai ‘diet’ di luar sana.”

Dalam kerja baharu Aging Cell, sebagai contoh, penyelidik melaporkan cara baharu untuk menjawab soalan seperti:

Sejauh manakah diet tertentu, seperti diet tinggi protein, atau diet tinggi gula, atau diet terhad kalori, mengubah proses lalat buah menukar tenaga daripada makanan kepada lemak? Dan sejauh manakah diet yang sama ini mempengaruhi proses lalat buah menukarkan semula lemak kepada tenaga?

“Kami membangunkan alat ini untuk membantu kami menguraikan hubungan antara diet dan fenomena seperti obesiti, diabetes, penuaan dan umur panjang,” kata Shi.

Mengesan saiz titisan lemak dalam sel lalat buah yang utuh ialah satu contoh perkara yang boleh dilakukan dengan platform visualisasi baharu.

“Saiz titisan ialah satu cara untuk mengesan berapa banyak lemak yang disimpan ‘terbalik’ atau ditukar kembali kepada tenaga. Ini adalah aspek penting metabolisme lipid, dan kami kini mempunyai alat yang membolehkan kami menjejaki perubahan dalam saiz titisan lipid tertentu dalam sel individu lalat buah,” kata Yajuan Li, MD. PhD, yang merupakan penyelidik pasca doktoral di makmal Shi di UC San Diego dan pengarang pertama pada kertas dalam Aging Cell.

Platform visualisasi baharu dibina berdasarkan beberapa kerja Shi yang terdahulu menggunakan variasi pada air biasa, dipanggil heavy water atau (D2O). Air berat, secara literal, lebih berat daripada air biasa. Molekul air berat mengandungi satu atom oksigen seperti air biasa. Tetapi sebagai ganti pasangan atom hidrogen — “H2” dalam “H20” — air berat mengandungi sepasang atom deuterium yang lebih berat.

Seperti air “biasa”, air berat secara bebas dimasukkan ke dalam sel organisma hidup. Oleh itu, apabila penyelidik memberikan air berat kepada lalat buah, dan kemudian lalat buah itu mula menukar tenaga daripada makanannya kepada molekul lemak untuk disimpan, beberapa molekul lemak tersebut mengandungi deuterium. Dengan cara ini, kelaziman atom deuterium dalam lipid yang disimpan dalam sel lemak lalat buah menjadi cara untuk mengukur berapa banyak lemak yang disimpan oleh lalat itu.

Memperkenalkan air berat ketika kita menukar diet lalat dalam masa yang sama, kita dapat memantau bagaimana diet mengubah perolehan lipid. Butiran lanjut tentang cara sistem berfungsi, Shi berkata, “Apabila kami membangunkan teknologi baharu, alat baharu, ia pasti akan memberi inspirasi kepada kami untuk bertanya soalan biologi baharu.”

Apabila ia datang untuk memahami hubungan antara komposisi diet dan metabolisme lipid, soalan biologi baharu membawa penyelidik kembali kepada beberapa soalan tertua dan paling menarik tentang hubungan antara diet dan obesiti, diabetes, penuaan dan umur panjang.

Artikel diterjemahkan dari  :

University of California – San Diego. “Bioengineers visualize fat storage in fruit flies.” ScienceDaily. ScienceDaily, 19 April 2022. <www.sciencedaily.com/releases/2022/04/220419140735.htm>.

Jurnal kajian :

Yajuan Li, Wenxu Zhang, Anthony A. Fung, Lingyan Shi. DO?SRS imaging of diet regulated metabolic activities in Drosophila during aging processes. Aging Cell, 2022; 21 (4) DOI: 10.1111/acel.13586


Fenomena tiang cahaya kembali tular. Rupanya ini penjelasannya

Media sosial kembali digemparkan dengan gambar satu kejadian di langit yang berlaku beberapa hari lepas sebelum waktu berbuka puasa di sebuah lokasi di Malaysia.

Pada tahun 2020, fenomena ini menggemparkan masyarakat di Pendang, Kedah. Manakala, pada tahun 2021, fenomena ini telah dilihat oleh masyarakat Bintulu, Sarawak dengan dakwaan bahawa fenomena tersebut dilihat seperti satu letupan di ruang angkasa yang mengeluarkan cahaya merah seperti api dengan bentuk yang tidak konsisten.

Beberapa penerangan telah dikeluarkan oleh beberapa pihak dan pakar bagi menerangkan kesalahfahaman rakyat Malaysia yang terus mengaitkannya dengan perkara-perkara yang mengelirukan.

Apa sebenarnya fenomena ini?

Berikutan penularan berita fenomena ini di Sarawak, Agensi Angkasa Malaysia telah menjawab persoalan masyarakat melalui hantarannya di facebook.

Menurut hantaran tersebut, kejadian tersebut ialah fenomena ‘light pillars’ (tiang cahaya) yang berlaku apabila di permukaan bumi terdapat cahaya yang terang dan dikelilingi oleh air. Kemudian, ketika kejadian, suhu atmosfera sangat sejuk sehingga terbentuk ais (berbentuk kepingan) yang tidak dapat dilihat dengan mata kasar. Manakala, suhu di permukaan bumi pula sangat panas. Pertembungan kedua-dua keadaan ini menyebabkan cahaya tadi terpantul ke atmosfera dan kelihatan seolah-olah tiang cahaya tergantung di langit. Keadaan ini selalu terjadi di kawasan kutub/ polar. Fenomena ini juga boleh berlaku di mana-mana sahaja, sepertimana pada tahun 2017 menyaksikan fenomena ini berlaku di Kudat, Sabah.

Malah, agensi ini juga mengatakan bahawa cahaya yang dipantul daripada bot-bot nelayan juga boleh mencetuskan fenomena ini sepertimana yang pernah dirakam pada tahun 2014 ketika musim mencandat sotong.

Bagi dakwaan terbaru mengenai fenomena ini, facebook Astronomi & Sains turut menerangkan hal yang sama yang memaklumkan bahawa ini merupakan kejadian ‘light pillars’.

Menurut hantaran tersebut, fenomena  tiang cahaya yang merupakan fenomena paling indah dan menakjubkan pernah berlaku di dunia ini merupakan sekumpulan cahaya menegak yang muncul daripada satu sumber cahaya. Fenomena atmosfera optik ini terhasil oleh refleksi cahaya daripada Kristal ais kecil yang banyak terdapat pada awan. Selain itu, sebahagian besar cahaya ini juga berpunca daripada cahaya matahari, bulan ataupun cahaya daratan yang lain. Menurutnya lagi, adakalanya fenomena ini boleh terjadi kerana cuaca sejuk bersalji yang ekstrem, sepertimana yang berlaku di beberapan negara seperti Norway dan Finland.

Untuk penerangan dan gambaran lanjut, kalian boleh menonton video ini. https://fb.watch/cwkUiTyLF9/

Makanya, penerangan-penerangan ini sudah jelas dan dibuktikan secara ilmiah melalui kajian-kajian pakar. Namun, biarpun hebatnya teori-teori dan hukum yang disebutkan, akhirnya kita berbalik kepada Allah dan mensyukuri kejadian-kejadian yang menakjubkan ini. Firman Allah S.W.T yang bermaksud :

“Allah jualah yang menciptakan langit dan bumi (dengan segala keindahannya); dan apabila Ia berkehendak (untuk menjadikan) suatu, maka Ia hanya berfirman kepadanya: “Jadilah engkau!” Lalu menjadilah ia.” (Al-Baqarah: 117)

Bukan itu sahaja, kita juga dituntut untuk berfikir dan merenungi hikmah-Nya bagi menghadirkan rasa keinsafan dalam diri dan menambahkan keimanan.

“Sesungguhnya dalam penciptaan langit dan bumi, dan silih bergantinya malam dan siang terdapat tanda-tanda bagi orang-orang yang berakal. (yaitu) orang-orang yang mengingat Allah sambil berdiri atau duduk atau dalam keadan berbaring dan mereka memikirkan tentang penciptaan langit dan bumi (seraya berkata): “Ya Tuhan kami, tiadalah Engkau menciptakan ini dengan sia-sia, Maha Suci Engkau, maka peliharalah kami dari siksa neraka.”

(Aal Imran: 190-191)

1. Facebook Agensi Angkasa Malaysia-MYSA, https://m.facebook.com/story.php?story_fbid=10159327133656203&id=85784241202

2. Facebook Astronomi & Sains, https://www.facebook.com/groups/3023712334585054/permalink/3237551399867812/

3. Facebbok PenMerahdotcom, https://m.facebook.com/story.php?story_fbid=3352311755054249&id=1504464443172332

4. https://muftiwp.gov.my/artikel/irsyad-fatwa/irsyad-fatwa-umum/1236-irsyad-al-fatwa-ke-129-penciptaan-langit-bumi


Planet yang ditemui dengan menggunakan matematik!

Tahukah anda, bahawa planet Neptun ditemui oleh saintis dengan menggunakan matematik?

Segalanya bermula apabila Johannes Kepler, seorang ahli astronomi Jerman menghasilkan 3 Hukum Pergerakan Planet. Hukum pergerakan ini mampu menerangkan pergerakan objek samawi dengan agak tepat pada waktu itu.

Kajian Kepler terhadap objek samawi kemudian diteruskan pula oleh Sir Isaac Newton, dengan Newton mencipta Hukum Kegravitian Semesta (Newton’s Law of Universal Gravitation). Menurut Newton, semua objek dengan jisim akan tertarik antara satu sama lain, termasuklah jasad samawi.

Sebelum Neptun dijumpai, ahli astronomi telah terlebih dahulu menjumpai planet Uranus. Status planet Uranus ni pada awalnya diragui, sama ada ia adalah planet atau sekadar komet. Namun, analisa menunjukkan bahawa pergerakan Uranus mengikut hukum pergerakan planet Kepler, justeru ahli astronomi mengkategorikan Uranus sebagai planet. Kredit terjumpanya Uranus diberikan kepada William Herschel (1781).

Masalah bermula apabila analisa lebih lanjut dilakukan terhadap Uranus, saintis mendapati bahawa terdapat sedikit perbezaan (discrepancies) antara pemerhatian fizikal menggunakan teleskop dengan hukum Kepler.

Ada sebahagian saintis berpandangan bahawa mungkin Hukum Kepler dan Hukum Graviti Newton berubah sifatnya apabila planet semakin jauh dari Matahari. Ada pula idea bahawa wujud jasad samawi lain yang berada di sekitar planet Uranus, menghasilkan daya graviti antara mereka. Keadaan jadi bertambah menarik apabila komet Halley muncul pada tahun 1835.

Apa yang menarik?

Komet Halley tersebut telah hadir lambat sehari dari tarikh yang dijangka oleh ahli astronomi.

Hal ini menguatkan naluri ahli astronomi pada waktu itu bahawa memang ada jasad samawi lain yang wujud di sekitar Uranus. Cuma masalahnya, dekat mana perlu kita halakan teleskop kita? Royal Academy of Sciences siap bagi ganjaran wang tunai untuk siapa yang dapat jumpa planet ni.

Dua orang ahli matematik, John Couch Adams (British, kiri) dan Urbain Le Verrier (France) telah berjaya untuk mengira orbit pergerakan planet baharu ini secara berasingan.

Adam sebenarnya telah terlebih dahulu dapat mengira orbit Neptun, namun disebabkan beliau berasa ragu-ragu dengan hasil kerjanya, beliau mengambil masa yang lebih lama dari Le Verrier untuk menerbitkan hasil kerja tersebut.

Cubaan untuk membuktikan wujudnya planet Neptun ini (meskipun orbitnya telah ditemui) juga merupakan satu drama yang panjang. Hal ini kerana kedua-dua ahli matematik ini dari negara yang berbeza. Jadi berlaku perebutan antara Akademi Sains British dan France.

British (diketuai oleh George Biddell Airy) cuba untuk menang. Dengan menggunakan data dari kedua-dua ahli matematik tadi, Airy telah berjaya menjumpai Neptun pada tanggal 23 September 1846.

Namun, ternyata mereka sebenarnya kalah apabila mereka sebenarnya terlambat. Johann Gottfried Galle (Jerman) telah bekerjasama dengan Le Verrier dan telah terlebih dahulu menjumpai planet Neptun pada tanggal 8 dan 12 Ogos. Ternyata Airy terlewat hampir sebulan lamanya.

“The Brits Stole Neptune”.

Itu adalah antara kata-kata yang keluar apabila diketahui bahawa Airy cuba untuk mendapatkan kredit daripada penemuan Neptun. Hari ini, kredit penemuan Neptun masih lagi menjadi kontroversi, kerana Galle orang pertama melihat Neptun secara fizikal, sedangkan Adams dan Le Verrier adalah orang pertama yang mengira dan memberi maklumat kepada Galle untuk melihat Neptun. Namun, Adams memberi kredit kepada Le Verrier dan mengakui bahawa Le Verrier menang kerana hasil kerjanya telah terbit terlebih dahulu.


Ini cara dapatkan salinan sijil-sijil lama peperiksaan secara online sahaja!

Seorang wanita di twitter dengan nama @anisssurayaaa telah berkongsi cara untuk dapatkan semula semua jenis salinan sijil exam secara online, tanpa perlu bersusah-payah pergi beratur di pejabat.

Ciapan tersebut telah mendapat perhatian ramai rakyat Malaysia sehingga beliau mendapat 29.4k kesukaan, dan 14.8k diciap semula bersama hampir 300 orang meninggalkan komen.

Berikut merupakan langkah-langkah yang perlu dibuat.

Bagi sesiapa yang hilang sijil-sijil peperiksaan penting, bolehlah cuba cara ni. Tak perlu dah panjat tangga Putrajaya, beratur panjang di kaunter dan berurusan dalam masa yang lama. Cukup luangkan masa di hadapan komputer.

Lepastu boleh simpan baik-baik di rumah. Sijil-sijil ni penting tau untuk masa depan dan kerjaya. Selamat mencuba!


5 Perpustakaan Dunia Islam yang jarang didengar.

Dunia Islam kaya dengan perpustakaan. Yang biasa didengar ialah perpustakaan Baytul Hikmah di Baghdad yang tidak lagi perlu diperkenalkan dengan kehebatannya suatu masa dahulu. Namun, jarang sekali didengari perpustakaan lain yang tidak ketinggalan juga merupakan perpustakaan hebat di dunia islam ini.

Adakah kita kenal perpustakaan-perpustakaan tersebut?

Perpustakaan Qarawiyyin merupakan salah satu perpustakaan tertua di dunia. Diasaskan pada tahun 859 di Fez, Morocco. Perpustakaan ini merupakan perpustakaan tertua di Afrika dan perpustakaan ini diiktiraf perpustakaan tertua yang masih berfungsi dari awal pembinaan sehingga kini. Antara manuskrip yang agak nadir di perpustakaan ini adalah seperti manuskrip Muqaddimah Ibn Khaldun yang ditulis pada abad ke-14, Quran kaligrafi kufi abad ke-9 dan manuskrip penulisan Ibn Rushd. Perpustakaan ini memainkan peranan penting dalam perpindahan ilmu dari dunia islam ke Eropah ketika dunia Eropah masih di zaman kegelapan.

Perpustakaan Mustansiriyya merupakan antara perpustakaan yang terselamat daripada serangan Mongol pada 1258 yang menghancurkan Baghdad. Perpustakaan ini dibina pada tahun 1227 berdekatan sungai Tigris. Disebutkan bahawa terdapat kira-kira 80,000 manuskrip yang disimpan di sini dan pada tahun 1393 perpustakaan ini digabungkan bersama Madrasah Nizamiyah.

Perpustakaan ini terletak di dalam istana Topkapi, Istanbul dan mengumpulkan warisan manuskrip yang luas, hasil daripada wilayah di bawah Uthmaniyyah suatu ketika dahulu. Terdapat kira-kira 14,000 manuskrip dan pelbagai kesenian yang tersimpan di dalam istana Topkapi ini. Penulisan dan album daripada dunia arab, Seljuk, Mamluk, Mongol, Timurid, Uzbek, Turkmen dan Safavid, kesemuanya dikumpulkan di dalam istana ini dan boleh dijumpai sehingga ke hari ini.

– Andalus pernah menjadi pusat kepada kecemerlangan keilmuan dunia islam suatu masa dahulu yang mana pernah disebut sebagai sebab kepada kebangkitan dunia Eropah dari sudut keilmuan. Terdapat kira-kira 380 masjid, 800 madrasah, 70 perpustakaan awam dan banyak lagi perpustakaan peribadi yang berada didalam bandar Cordoba di Andalus itu. Masjid Cordoba merupakan universiti terbesar di Eropah ketika zaman Islam dan mempunyai hampir 4000 pelajar dalam satu masa.

– Rheinhart Dozy berpendapat bahawa hampir setiap orang boleh membaca dan menulis. Apabila dibandingkan dengan Eropah ketika itu yang hanyalah Priest dan aristokrat sahaja yang boleh menulis dan membaca.

– Di sini juga terletak hasil terjemahan penulisan-penulisan seperti Plato dan Aristotle yang telah diterjemah ke dalam bahasa arab. Malah penulisan Ibn Sina dan Ibn Rushd juga disimpan di dalam perpustakaan ini suatu masa dahulu.

Perpustakaan pertama di dalam Mughal ditubuhkan oleh Raja Zaheer al-Din Babur pada 1526. Terdapat hampir 24,000 tajuk buku di dalam perpustakaan ini. Di sini juga terdapat perpustakaan khas untuk wanita. Di dalam perpustakaan ini tersimpan pelbagai manuskrip berkaitan astronomi, astrologi, matematik, tafsir, hadis, muzik dan perubatan. Perpustakaan ini menjadi tempat perkumpulan para ilmuan, ulama’ dari pelbagai negara seperti Samarkand, Khurasan dan Herat yang dibawa masuk ketika zaman Zaheer Al-Din Babur.

Bantu kami bangunkan perpustakaan Astaka Fikir : https://bit.ly/AstakaFikirAJ

Sumbangan diperlukan untuk bangunkan perpustakaan Astaka Fikir. Bantu kami membangunkan perpustakaan komuniti untuk menggalakkan pembangunan intelek masyarakat dipergiatkan.

Astaka Fikir ini akan berfungsi sebagai:– Ruang selamat anak muda sebagai alternatif kafe, McD atau mamak.– Alternatif hiburan melampau generasi muda– Ruang kajian, penyelidikan, studi dan wacana ilmiah– Kelas Quran, tafsir, sejarah untuk semua usia.

Untuk menyumbang:


Asal-usul gelaran ‘Tan Sri’

1. Gelaran Tan Sri wujud pada asalnya bagi membezakan gelaran Dato’ yang dikurniakan di peringkat persekutuan dengan negeri-negeri.

2. Gelaran ini mula digunakan pada 12 April 1966, kepada penerima darjah Panglima Mangku Negara (P.M.N.) yang sebelum ini menggunakan gelaran Dato’.

3. Sebelum gelaran Tan Sri diperkenal, hanya Tun dan Dato’ sahaja yang digunakan sebagai gelaran yang dikurniakan oleh Yang di-Pertuan Agong.

4. Bermula tahun yang sama juga, darjah Panglima Setia Mahkota (P.S.M.) diperkenalkan, dengan penerimanya turut bergelar Tan Sri. Selain P.S.M, darjah Seri Setia Mahkota (S.S.M. – yang membawa gelaran Tun) dan Johan Setia Mahkota (J.S.M.) turut diperkenalkan.

5. Bermaksud, gelaran Tan Sri dikurniakan kepada penerima darjah P.M.N. dan P.S.M.. Ia terus digunakan sehingga hari ini.

6. Pada awalnya, gelaran Tan sahaja (tanpa Sri) dicadangkan oleh Perdana Menteri, Tunku Abdul Rahman Putra Al-Haj untuk penggantian kepada Dato’. Ia menimbulkan beberapa perbahasan daripada kalangan penggiat bahasa.

7. Tunku Abdul Rahman Putra Al-Haj mendakwa – ketika mengusulkan cadangan gelaran Tan –  beliau mengambil gelaran Tan hasil kajiannya daripada buku-buku hikayat asli Melayu semasa pembikinan filem “Raja Bersiong” – filem yang ditulis leh beliau.

8. Penggiat-penggiat bahasa secara umumnya bersetuju agar diwujudkan gelaran lain bagi membezakan Dato’ di peringkat persekutuan dan negeri, tetapi istilah Tan dianggap janggal dan seperti ada yang tidak kena.

9. Menurut Pendeta Za’ba, beliau tidak pernah menemui istilah Tan, tetapi hanya ejaan Jawi huruf Ta dan Nun yang disebut Tun sahaja.

10. Menurut Syed Nasir Ismail, perkataan Tan muncul mungkin disebabkan kekhilafan penulisan buku Melayu lama (bertulisan Jawi) dalam mengeja perkataan Tun. Sebagai contoh dalam buku klasik, At-Tarikh Salasilah Negeri Kedah yang ada menulis Tun dengan ejaan ta+nun sahaja, ada juga yang menulis ta+wau+nun.

11. Prof Ungku Aziz juga pernah mengesyorkan kepada kerajaan untuk membuat penyelidikan berkenaan istilah Tan ini.

12. Menurut beliau, istilah tersebut diakui sememangnya wujud dalam masyarakat Melayu. Sebagai contoh, ia digunakan oleh pembesar adat di Johol, Dato’ Baginda Tan Mas.

13. Gelaran Tan juga digunakan oleh seorang tokoh komunis era perjuangan kemerdekaan Indonesia, Tan Malaka. Perkataan Tan tersebut ialah kependekan kepada Sultan atau Sutan.

14. Gelaran Sutan pula suatu masa dahulu kebiasaannya menjadi gelaran kepada raja bagi sesebuah daerah kecil di Sumatera Timur.

15. Gelaran Sutan juga diberikan kepada anak orang baik-baik di Minangkabau.

16. Dalam kamus Melayu-Perancis (Dictionnaire Malais-Francais) yang diterbitkan pada tahun 1875 oleh Abbe P. Favre, ada dimasukkan lema “ta nun” dalam ejaan Jawi. Ia boleh disebut dengan pelbagai sebutan seperti Tan, Ton dan Tun, walaupun kamus tersebut menganjurkan sebutan “Tun”.

17. Mustapha Albakri, seorang ahli adat istiadat Melayu (menjadi Dato Paduka Maharaja Lela pertama), menyatakan gelaran Tan sememangnya wujud dalam alam Melayu. Namun, kebiasaannya ia tidak digunakan secara sendirinya.

18. Perkataan Tan kebiasaannya bersandar dengan perkataan lain, sebagaimana di Perak terdapat gelaran Dato’ Tan Dewa dan pelbagai Dato’ Tan yang lain yang dikurnia oleh Sultan Perak.

19. Akhirnya, gelaran Tan Sri diguna pakai oleh kerajaan persekutuan. Walaupun terdapat persoalan ejaan mana yang sepatutnya; sama ada Sri atau Seri (mengikut hukum bahasa, sepatutnya Seri), pihak Jabatan Perdana Menteri telah memuktamadkan penggunaan rasmi gelaran tersebut sebagai Tan Sri.

20. 8 orang tokoh telah menerima gelaran Tan Sri pertama selepas dikuatkuasakan pertukaran. Seorang menerima P.M.N, manakala 7 yang lain menerima P.S.M. Mereka ialah:

P.M.N.

– Tan Sri Saw Seng Kew, Yang di-Pertua MCA Pulau Pinang.

P.S.M.

– Tan Sri Abdul Aziz bin Yeop, Setiausaha Tetap Kementerian Pelajaran Malaysia.

– Tan Sri Abdul Hamid bin Mustapha, Pengerusi Lembaga Pelabuhan Port Swettenham

– Tan Sri Dr. Foo Ting Chiew, Pengerusi Syarikat Permodalan Perusahaan Tanah Melayu

– Tan Sri C.M. Hashim (Noor Mohamed Hashim bin Che Din), bekas Yang di-Pertua UMNO Pulau Pinang

– Tan Sri Khoo Teck Puat, Pengarah Urusan Malayan Banking

– Tan Sri Tan Seng Kee, pelombong terkemuka

– Tan Sri Yaacob bin Abdul Latiff, Duta Besar Malaysia ke Republik Arab Bersatu di Kaherah

Itu sahaja perkongsian kali ini. Sekadar menghimpunkan beberapa laporan akhbar lama dalam satu penulisan.

Kredit : FB Zahirul Nukman.


Mesin Sekarang Lagi Pandai Tahu Anda Tengah Marah Daripada Suami Anda

Apabila dua orang bertemu, sudah pasti masing-masing akan serta-merta membuat penilaian pantas sesama sendiri tentang segala-galanya seperti melibatkan umur sehinggalah kepada kecerdasan atau kebolehpercayaan berdasarkan penampilan semata-mata. Tanggapan pertama itu, walaupun selalunya tidak tepat, tetapi boleh menjadi sangat berkesan dalam membentuk hubungan dan membuat keputusan dalam sesuatu hal, seperti daripada keputusan pengambilan pekerja sehinggalah kepada hukuman jenayah.

Penyelidik di Institut Teknologi Stevens, dengan kerjasama Universiti Princeton dan Universiti Chicago, kini telah mengajar algoritma AI untuk memodelkan tanggapan pertama ini dan meramalkan dengan tepat cara seseorang itu akan dilihat atau dinilai berdasarkan gambar wajah mereka.

“Terdapat banyak kajian yang menumpukan kepada pemodelan penampilan fizikal wajah orang,” kata Jordan W. Suchow, seorang saintis kognitif dan pakar AI di Sekolah Perniagaan di Stevens. “Kami membawanya bersama-sama dengan pertimbangan manusia dan menggunakan pembelajaran mesin untuk mengkaji tanggapan pertama yang berat sebelah antara satu sama lain.”

Suchow dan pasukan, termasuk Joshua Peterson dan Thomas Griffiths di Princeton, dan Stefan Uddenberg dan Alex Todorov di Chicago Booth, telah meminta beribu-ribu orang untuk memberikan tanggapan pertama mereka terhadap lebih 1,000 gambar wajah yang dijana komputer, yang mana gambar-gambar wajah tersebut telah disusun berdasarkan beberapa kriteria, antaranya kepintaran dan kewibawaan. Hasil-hasil tanggapan itu kemudiannya digunakan dalam melatih rangkaian saraf untuk membuat pertimbangan pantas yang serupa tentang manusia lain berdasarkan gambar wajah mereka semata-mata.

“Dengan memandang foto wajah anda, kami boleh menggunakan algoritma ini untuk meramalkan tanggapan pertama orang terhadap anda, dan stereotaip yang mereka akan tunjukkan kepada anda apabila mereka melihat wajah anda,” jelas Suchow.

Kebanyakan penemuan algoritma sejajar dengan gerak hati biasa atau andaian budaya. Dikatakan bahawa seseorang yang tersenyum cenderung dilihat sebagai seorang yang lebih boleh dipercayai, contohnya, manakala orang yang berkaca mata cenderung dilihat sebagai seorang yang lebih bijak. Dalam kes lain, agak sukar untuk memahami dengan tepat tentang faktor algoritma mengaitkan sifat tertentu kepada seseorang.

“Algoritma ini tidak memberikan maklum balas yang diharapkan atau menjelaskan mengapa imej tertentu membangkitkan dan mengaitkan kepada sesuatu pertimbangan tertentu,” kata Suchow. “Namun begitu, ia boleh membantu kami memahami cara kami dilihat — kami boleh menyusun satu siri foto mengikut yang mana satu menjadikan anda kelihatan paling boleh dipercayai, dan membolehkan anda membuat pilihan tentang cara anda mempersembahkan diri anda.”

Walaupun pada asalnya algoritma dibangunkan untuk membantu penyelidik psikologi menjana imej muka untuk digunakan dalam eksperimen tentang persepsi dan kognisi sosial, algoritma baharu ini boleh juga mencari kegunaan dunia sebenar. Orang ramai mengatur persona awam mereka dengan berhati-hati, contohnya, berkongsi hanya foto yang mereka fikir membuatkan mereka kelihatan paling bijak atau yakin atau menarik, dan hal ini mudah untuk melihat bagaimana algoritma boleh digunakan untuk menyokong proses itu, kata Suchow. Hal ini kerana sudah menjadi satu norma sosial untuk menunjukkan diri sentiasa dalam sisi positif, biarpun mengetepikan beberapa isu etika yang mengelilingi teknologi, tambahnya.

Lebih merisaukan, algoritma ini juga boleh digunakan untuk memanipulasi foto untuk menjadikan subjek mereka kelihatan seperti cara tertentu — mungkin menjadikan calon politik kelihatan lebih boleh dipercayai, atau menjadikan lawan mereka kelihatan tidak bijak atau mencurigakan. Walaupun alat AI sudah digunakan untuk mencipta video “deepfake” yang menunjukkan peristiwa yang tidak pernah berlaku, algoritma baharu boleh mengubah imej sebenar secara halus untuk memanipulasi pendapat penonton tentang subjek mereka.

“Dengan teknologi tersebut, adalah mungkin untuk mengambil gambar dan mencipta versi diubah suai yang direka untuk memberikan kesan tertentu,” kata Suchow. “Atas sebab yang jelas, kita perlu berhati-hati tentang cara teknologi ini digunakan.”

Untuk melindungi teknologi mereka, pasukan penyelidik telah memperoleh paten dan kini mencipta permulaan untuk melesenkan algoritma untuk tujuan etika yang telah diluluskan terlebih dahulu. “Kami mengambil semua langkah yang kami boleh untuk memastikan algoritma ini tidak akan digunakan untuk hal yang memudaratkan,” kata Suchow.

Walaupun algoritma semasa memfokuskan pada tindak balas purata kepada wajah tertentu merentas sekumpulan besar penonton, Suchow seterusnya berharap untuk membangunkan algoritma yang mampu meramalkan cara seseorang individu akan bertindak balas terhadap wajah orang lain. Hal ini boleh memberikan cerapan yang jauh lebih mendalam tentang cara penilaian pantas dalam membentuk interaksi sosial kita, dan berpotensi membantu orang ramai mengenali dan melihat melangkaui tanggapan pertama mereka apabila perlu membuat satu keputusan penting.

“Adalah penting untuk diingati dan difahami bahawa pertimbangan yang kami modelkan tidak mendedahkan apa-apa tentang personaliti atau kecekapan sebenar seseorang,” jelas Suchow. “Apa yang kami lakukan di sini adalah mengkaji stereotaip manusia, dan hal itu adalah sesuatu yang perlu diusahakan oleh setiap insan dalam memiliki pemahaman yang lebih baik mengenai diri manusia lain.”

Artikel diterjemahkan daripada laman web ScienceDaily.com, artikel “This algorithm has opinions about your face”.

Jurnal kajian :

Joshua C. Peterson, Stefan Uddenberg, Thomas L. Griffiths, Alexander Todorov, Jordan W. Suchow. Deep models of superficial face judgments. Proceedings of the National Academy of Sciences, 2022; 119 (17) DOI: 10.1073/pnas.2115228119

Sumber :


Kajian terbaru mendedahkan manfaat buah kranberi kepada memori dan pembuangan kolestrol

Menurut satu kajian terbaru yang dijalankan di ‘University of East Anglia’, United Kingdom, buah kranberi mampu untuk membantu meningkatkan daya ingatan, mengelakkan penyakit dementia iaitu sejenis penyakit otak progresif yang boleh membawa kepada penurunan kadar keaktifan menjalankan aktiviti harian, dan mengurangkan kolestrol ‘jahat’. Kajian ini dijalankan dengan harapan hasil penemuan ini dapat memberi implikasi dalam pencegahan penyakit neurodegeneratif seperti dementia. Menerusi kajian ini, para pengkaji meneliti manfaat pengambilan secawan kranberi sehari di kalangan sampel kajian berumur 50 sehingga ke 80 tahun.

Ketua penyelidik Dr David Vauzour, dari Sekolah Perubatan Norwich UEA, berkata: “Dementia dijangka memberi kesan kepada kira-kira 152 juta orang menjelang tahun 2050. Tiada penawar yang diketahui, oleh itu adalah penting untuk kita mencari campuran gaya hidup yang boleh diubah suai, seperti diet, yang boleh membantu mengurangkan risiko dan beban penyakit.

“Kajian lepas menunjukkan bahawa pengambilan flavonoid diet yang lebih tinggi dikaitkan dengan kadar penurunan kognitif dan dementia yang lebih perlahan. Dan makanan yang kaya dengan anthocyanin dan proanthocyanidins, yang memberikan buah beri warna merah, biru, atau ungu, didapati dapat meningkatkan kognisi. Kranberi kaya dengan mikronutrien ini dan telah diiktiraf untuk sifat antioksidan dan anti-radangnya. Kami ingin mengetahui lebih lanjut tentang bagaimana kranberi boleh membantu mengurangkan neurodegenerasi yang berkaitan dengan usia.”

Oleh itu, pasukan penyelidik menyiasat kesan makan kranberi selama 12 minggu pada fungsi otak dan kolesterol di kalangan 60 peserta yang sihat secara kognitif. Separuh daripada peserta mengambil serbuk kranberi kering beku, bersamaan dengan secawan atau 100 g kranberi segar setiap hari. Manakala, separuh lagi menggunakan plasebo (kadangkala dipanggil ‘sugar pill’).

Hasil kajian menunjukkan bahawa pengambilan kranberi secara signifikan dalam meningkatkan ingatan peserta tentang peristiwa harian (ingatan episodik visual), fungsi saraf dan penghantaran darah ke otak (perfusi otak).

Dr Vauzour berkata: “Kami mendapati bahawa peserta yang mengambil serbuk kranberi menunjukkan prestasi memori episodik yang meningkat dengan ketara dalam kombinasi dengan peredaran nutrien penting seperti oksigen dan glukosa yang lebih baik ke bahagian penting otak yang menyokong kognisi – khususnya penyatuan dan pengambilan memori. Kumpulan kranberi juga menunjukkan penurunan ketara dalam paras kolesterol LDL atau ‘jahat’, yang diketahui menyumbang kepada aterosklerosis — penebalan atau pengerasan arteri yang disebabkan oleh pembentukan plak pada lapisan dalam arteri. Hal ini menyokong idea bahawa kranberi boleh meningkatkan kesihatan vaskular dan mungkin sebahagiannya menyumbang kepada peningkatan dalam perfusi otak dan kognisi.”

“Menunjukkan kepada manusia bahawa suplemen kranberi boleh meningkatkan prestasi kognitif dan mengenal pasti beberapa mekanisme yang bertanggungjawab adalah langkah penting untuk bidang penyelidikan ini. Penemuan kajian ini amat memberangsangkan, terutamanya apabila memandangkan intervensi kranberi selama 12 minggu yang agak singkat mampu menghasilkan peningkatan ketara dalam ingatan dan fungsi saraf manusia. Hal Ini mewujudkan asas penting untuk penyelidikan masa depan dalam bidang kranberi dan kesihatan neurologi.” tambahnya.

Kesimpulan

Subhanallah! Benarlah sesungguhnya setiap ciptaan Allah ini terdapat rahsia dan bukti keagungan-Nya.

Allah berfirman di dalam Al-Quran Surah Al-An’am ayat 99 yang bermaksud:

“Dan Dialah (Allah) yang menurunkan hujan dari langit. Lalu Kami tumbuhkan dengan air hujan itu segala jenis tumbuhan, kemudian kami keluarkan daripadanya tanaman yang menghijau. Kami keluarkan pula dari tanaman itu buah-buah yang bergugus-gugus, dan dari pohon-pohon tamar, dari mayang-mayangnya (Kami keluarkan) tandan-tandan buah yang mudah dicapai dan dipetik, dan (Kami jadikan) kebun-kebun dari anggur dan zaitun serta buah delima, yang bersamaan (bentuk, rupa dan rasanya) dan juga yang tidak bersamaan. Perhatikanlah oleh kamu akan buah-buahnya apabila ia berbuah dan ketika masaknya. Sesungguhnya yang demikian itu mengandungi tanda-tanda (yang merujuk kepada kekuasaan Kami) bagi mereka yang beriman.”

Artikel ini diterjemahkan dan diolah daripada artikel asal, ‘How cranberries could improve memory and ward off dementia’, portal ScienceDaily di pautan; https://www.sciencedaily.com/releases/2022/05/220519081109.htm

Jurnal kajian :

Emma Flanagan, Donnie Cameron, Rashed Sobhan, Chloe Wong, Matthew G. Pontifex, Nicole Tosi, Pedro Mena, Daniele Del Rio, Saber Sami, Arjan Narbad, Michael Müller, Michael Hornberger, David Vauzour. Chronic Consumption of Cranberries (Vaccinium macrocarpon) for 12 Weeks Improves Episodic Memory and Regional Brain Perfusion in Healthy Older Adults: A Randomised, Placebo-Controlled, Parallel-Groups Feasibility Study. Frontiers in Nutrition, 2022; 9 DOI: 10.3389/fnut.2022.849902

Rujukan foto :


SALJI HIJAU

Perubahan iklim yang semakin ketara kini berpunca daripada peningkatan gas rumah hijau terutamanya karbon dioksida.  Penyerap karbon dioksida yang sering dikenali adalah tumbuh-tumbuhan. Namun, kita sering terlepas pandang bahawa dua pertiga daripada bumi kita diliputi air. Laut, tasik dan sungai kita dipenuhi dengan organisma yang sama pentingnya dengan tumbuhan yang ada di daratan. Namun, disebabkan organisma ini tidak dapat dilihat dengan mata kasar, kita alpa dan sering mengabaikannya.

Alga merupakan organisma yang memainkan peranan penting seperti tumbuhan yang mampu berfotosintesis menggunakan cahaya matahari untuk menukarkan molekul bukan organik (karbon dioksida, nutrien dan air) kepada glukosa dan oksigen. Terdapat dua kumpulan utama alga iaitu alga mikroskopik dan alga makroskopik. ‘Mikro’ bermaksud kecil, iaitu organisma ini hanya dapat dilihat dengan bantuan mikroskop manakala ‘Makro’ bermaksud besar dan boleh dilihat dengan mata kasar, sebagai contoh, rumpai laut. Mikroorganisma kecil yang memenuhi permukaan lautan ini menyumbangkan kira-kira 75% daripada pengeluaran oksigen untuk kegunaan manusia. Tanpa alga sesaklah nafas kita!

Mikroalga juga adalah pengeluar utama yang memulakan rantaian makanan di dalam lautan dan menyokong semua hidupan laut. Bayangkan kehidupan tanpa ‘shellout’, ikan bakar, sotong celup tepung dan pelbagai makanan laut yang lazat akibat ketiadaan alga di lautan. Amat mengerikan kerana makanan laut adalah sumber protein yang penting dan utama untuk kira-kira 3 bilion penduduk dunia. Sebahagian besar penduduk di dunia, terutamanya di negara miskin juga bergantung kepada tangkapan daripada lautan sebagai sumber utama pendapatan mereka.

Saya mula mengkaji alga semasa menyertai ekspedisi ke Antartika pada tahun 2004. Benua yang paling ekstrem di dunia dengan 98% daripada kawasan daratannya dilitupi ais dipenuhi tompokan berwarna hijau, merah dan jingga pada salji dan ais. Hamparan berwarna juga ditemui di atas daratan dan tasik yang menunjukkan mikroalga merupakan organisma penting untuk benua ekstrem ini. Saya mula membandingkan corak taburan alga di Antartika dengan alga di kawasan temperat dan tropika. Memandangkan mikroalga adalah organisma mikroskopik yang boleh diterbangkan angin serta melekat pada haiwan dan manusia, fragment atau spora (akinetes) alga dapat dipindahkan dengan mudah ke mana-mana sahaja. Spora alga mampu kekal dalam keadaan dorman (tidak aktif) untuk tempoh masa yang lama sehingga mencecah 70 tahun.  Apabila keadaan persekitaran menjadi sesuai, pertumbuhan alga boleh berlaku seawal 48 jam. Memandangakn ekosistem Antartika merupakan ekosistem yang ringkas, perubahan kepada komuniti alga mikroskopik yang menyokong rantaian makanan dan merupakan habitat untuk mikroorganisma lain adalah sesuatu yang membimbangkan.

Dengan peningkatan suhu global kini, saya mula meletakkan fokus kajian saya kepada kewujudan alga toksik di Antartika. Fenomena ledakan alga toksik bukanlah sesuatu yang baru, malah telah direkodkan seawal tahun 1878 di Tasik Alexandrina, Australia. Kajian alga toksik telah didokumentasikan dengan baik di kawasan temperat dan tropika berbanding Antartika. Banyak kajian telah menunjukkan kesan serius akibat alga toksik ke atas haiwan dan manusia. Pada tahun 1996, sebanyak 116 daripada 130 pesakit di pusat dialisis di Caruaru, Brazil, mengalami gangguan penglihatan, loya dan muntah, manakala 26 orang lagi maut akibat kesan alga toksik daripada air empangan yang tidak diproses dengan sempurna.

Walaupun laporan pertama mengenai alga toksik di Antartika telah dibuat pada tahun 2000, tidak ada sebab untuk mengandaikan bahawa ketoksikan adalah fenomena baharu di Antartika. Kajian yang kami lakukan telah mengenalpasti kewujudan alga toksik daripada sampel berusia 43 tahun melalui kolaborasi bersama saintis di New Zealand. Penemuan alga toksik daripada sampel berusia 100 tahun turut dilaporkan oleh saintis Britain. Persoalannya kini, dengan keadaan suhu yang semakin meningkat, adakah ledakan alga toksik akan berlaku di Antartika?  Apakah implikasi terhadap ekosistem Antartika sekiranya ini berlaku? Yang pasti, ledakan alga toksik adalah sesuatu yang perlu dielakkan daripada berlaku di Antartika bukan sahaja kerana kesan negatif pada organisma lain yang bergantung pada alga sebagai makanan,  tetapi juga kesannya ke atas simpanan air tawar terbesar di dunia.

Peningkatan suhu juga telah menyebabkan lebih banyak kawasan yang dahulunya dilitupi ais kini menjadi kawasan tanah terdedah yang memudahkan pertumbuhan alga dengan lebih pesat. Di kawasan bersalji pula, peningkatan nutrien daripada ledakan populasi haiwan termasuk penguin dan singa laut telah menyebabkan salji bertukar daripada putih ke hijau, merah dan jingga. Salji berwarna ini semestinya kelihatan cantik dan menarik untuk sesi fotografi. Pertumbuhan alga yang pesat di atas hamparan salji  juga dapat membantu menyerap lebih banyak gas karbon dioksida dari atmosfera. Namun, jika dilihat dari sisi yang berbeza, pertukaran warna pada permukan salji yang putih akan menyebabkan pencairan salji berlaku dengan lebih pantas akibat kesan albedo. Warna yang gelap akan menyerap lebih banyak haba dan mengakibatkan salji yang berwarna mencair dengan lebih pantas. Fenomena ini telahpun dibuktikan dengan pencairan ais yang  lebih cepat di Alaska akibat pertumbuhan alga yang pesat di atas permukaan salji. Perkara yang sama boleh berlaku di Antartika.

Kesan pencairan ais akan menyumbang kepada peningkatan paras air laut seperti yang sedang berlaku kini.  Sebagai contoh, di Tamil Nadu, India, para petani di persisiran pantai kehilangan kawasan pertanian mereka akibat  ditenggelami air laut. Data daripada empat pelabuhan India pada tahun 1993 sehingga 2012 menunjukkan peningkatan paras laut sebanyak 4.8 cm, iaitu kira-kira 3.2 mm setahun. Dijangkakan peningkatan air laut sebanyak 16 ke 32 cm boleh berlaku menjelang 2050-2100. Keadaan yang sama juga telah direkodkan di Bangladesh, China dan Indonesia. Dengan populasi penduduk yang tinggi di kawasan persisiran pantai Asia, implikasi kenaikan paras laut ini akan menyebabkan masalah penempatan penduduk yang serius (climate refugees). Nasihat saya, jauhi pembelian hartanah berdekatan kawasan pantai untuk mengelakkan rumah anda ditenggelami air sebelum sempat menjelaskan pinjaman perumahan!

Banyak yang dapat dipelajari daripada tindak balas yang ditunjukkan oleh organisma mikro ini. Perubahan diversiti, pengeluaran toksin dan ledakan alga dapat digunakan sebagai penunjuk biologi terhadap perubahan persekitaran yang sedang berlaku di Antartika. Kajian alga Antartika yang telah saya jalankan ditaja oleh Yayasan Penyelidikan Antartika Sultan Mizan (YPASM) dengan sokongan Univeristi Sains Malaysia khususnya [email protected]. YPASM sentiasa menggalakkan program penyelidikan saintifik di benua Artik dan Antartika. Dengan bantuan dan sokongan yang diberikan oleh pihak YPASM, saintis Malaysia dapat melibatkan diri secara aktif dalam kajian polar dan turut menyumbang dalam inisiatif pemeliharaan kawasan kutub untuk kepentingan sejagat.

Sokongan daripada YPASM juga telah berjaya melahirkan kumpulan Eco-Rem Tech yang terdiri daripada sebahagian penerima geran. Penubuhan kumpulan ini telah berjaya memvariasikan penggunaan alga Antartika dalam aplikasi teknologi hijau sebagai salah satu usaha dalam memastikan kelestarian benua ini. Kesedaran tentang kepentingan benua Antartika perlu disebarkan kepada semua demi menjaga keseimbangan alam sekitar untuk generasi akan datang.

“If not us, then who? If not now, then when?”

Artikel ditulis oleh Dr. Faradina Merican Mohd. Sidik Merican, Penyelidik Alga Antartika, Pusat Pengajian Sains Kajihayat, Universiti Sains Malaysia.


Ini sebab memori ketakutan lebih mempengaruhi minda!

Mengalami peristiwa yang menakutkan berkemungkinan sesuatu yang anda tidak akan lupa. Tetapi mengapa memori ini kekal bersama anda apabila jenis peristiwa lain menjadi semakin sukar untuk diingati dengan peredaran masa?

Satu pasukan saintis saraf dari Sekolah Sains dan Kejuruteraan Universiti Tulane dan Sekolah Perubatan Universiti Tufts telah mengkaji pembentukan memori ketakutan di hab emosi otak—amigdala—dan berpendapat ia mempunyai satu mekanisme.

Secara ringkasnya, para penyelidik mendapati bahawa neurotransmitter tekanan norepinephrine, juga dikenali sebagai noradrenalin, memudahkan pemprosesan ketakutan didalam otak dengan merangsang populasi tertentu neuron perencatan dalam amigdala untuk menghasilkan corak pelepasan elektrik yang berulang.

Corak aktiviti elektrik yang meletus ini mengubah kekerapan ayunan gelombang otak dalam amigdala daripada keadaan berehat kepada keadaan terangsang yang menggalakkan pembentukan memori ketakutan.Hasil kajian ini telah diterbitkan baru-baru ini dalam Nature Communications.

Tasker, ketua penyelidik menggunakan contoh rompakan bersenjata bagi mengaitkan dengan keadaan ini. “Jika anda ditahan dengan todongan senjata, otak anda merembeskan sekumpulan neurotransmiter tekanan norepinephrine, serupa dengan adrenalin,” katanya.

“Keadaan ini mengubah corak pelepasan elektrik dalam litar tertentu dalam otak emosi anda, berpusat di amigdala, yang seterusnya mengalihkan otak kepada keadaan rangsangan yang lebih tinggi yang memudahkan pembentukan ingatan, ingatan takut, kerana ia menakutkan. Ini adalah proses yang sama, kami fikir, yang menjadi salah dalam PTSD dan menjadikannya supaya anda tidak dapat melupakan pengalaman yang traumatik.”

Artikel ini diterjemah dan diolah daripada artikel “Why the Memory of Fear is Seared Into Our Brains” di portal Neuroscience News.com, https://neurosciencenews.com/fear-memory-amygdala-20695/

Kajian asal :

“Gq neuromodulation of BLA parvalbumin interneurons induces burst firing and mediates fear-associated network and behavioral state transition in mice” by Xin Fu et al. Nature Communications